An Bakuna, bow!\nSabi kasurong taon ni Digong kun mayong bakuna dai siya matugot kan face-to-face classes o an pagbuelta sa normal kan ereskwelahan ta an mga aki mapasiring sa skul, maatubang sa mga paratukdo para sa regular na klase. Ta habo daa kan Presidente na an mga aking Pilipino madanyaran an buhay dahil sa Covid 19.\nNgonyan yaon na an bakuna pero naglakop lugod an Covid lalo na ta may mga bago kunong variants hali pa sa Britanya asin Africa.\nSa Metro Manila saka sa kataraid na provincia haros mag-triple an bilang kan mga nagpositive sa Covid kun ikukumparar sa kaparehong bulan kan nagtalikod na taon.\nSa ibang parte kan kinaban lalo na sa Amerika asin Europa sa mga mayayaman na nasyones gulpi nang nabakunahan. May mga Pilipino ngani na nag-aablada sa social media na sinda nagkaturudukan na bako lang saro kundi duwang beses na garo baga sinda salbado na asin dai na tataduman kan corona virus.\nIgwa ngani akong bistong pamilya digdi sa Naga na palibhasa an gabos na miyembros kan pamilya mga Americans citizens pero naka-erestar na digdi ta retirado na. Nagpa-Amerika na gabos asin nagpaturudok nin bakuna.\nBentahe man nanggad an mga mayayaman na nasyones ta may pambakal maski mahal kan mga branded na bakuna bakong arog kan Pilipinas na pobre asin nangungutang pa nin pambakal o naglalaom nin limos hale sa ibang nasyones arog kan Tsina asin Rusya.\nAn problema ta an sabi kan mga eksperto sa WHO asin DOH ta bako man garantiya an nabakunahan na salbado na sa Covid na dai na mauulakitan pa.\nAn sabi baga maski natudukan na magmantenir giraray nin social distancing, magsulot nin facemask, asin faceshield, maggamit giraray kan gabos na protocols.\nMay ibenareta ngani na sarong Pilipino an nabakunahan na pero nagadan pa. Idto palan may Covid nang dati kan siya bakunahan.\nAtang dati nang nagdederebate an mga Pinoy kun baga mapatuduk nin bakuna o dai lalong nagkagurulo ta nadangog an siring na daing datang bareta.\nAtang kadakul an nagduduwa-duwa kun mapatuduk o dai orog na an mga gurang ta takot sa side effects asin tibaad lalo sindang madagusan.\nNadagdagan pa kan mga orolay-olay sa social media, mga huring-huding na may naglalakop na pekeng bakuna asin mas grabe ining bareta na may mga mayayaman asin poderosong tao sa kinaban na ipinagnenegosyo bako lang an bakuna kundi an bareta dapit sa Covid mismo huli ta soboot gustong kontrolon an populasyon.\nKontrolado na may negosyo pa. Saro soboot na pinaka-mayaman sa kinaban an nasa likod kan sindikatong ini.\nDakul man an nagtutubod kan hurung-huding na iyan kun kaya dakul na mga tao an negatibo sa kampanya kontra Covid asin sa paggamit nin bakuna. Sa pagtubod na pig-uuruto lang an mga tao kan mga negosyante, kan mga eksperto asin sayantipiko na igwa nin pairarom na intensyon sa pagpalakop kan bareta tungkol sa pandemya.\nNgonyan pati dakul na lugod an kumbinsido na magpa-ineksyon nin bakuna ta natototokan kan mga barangay officials asin health workers kaya lang an problema ta paputol-putol man an supply.\nAn mga pribadong kumpaniya mapa-ineksyon kan saindang empleyados/empleyadas maski magbutas nin sadering kuarta makabakal sana nin bakuna.\nKun abuton 60-70 porsiento kan mga Pilipino an mabakunahan kan 110 milyones na mga Pilipino pwedeng untukon na an pagbakuna ta suboot salbado sa Covid an mga Pilipino.\nNuarin iyan mangyayari ta putol-putol an supply nin bakuna, limitado an supply?\nKun nuarin matatapos dai ta aram.\nAn mga Pilipino tarakot sa daing datang epekto kan bakuna pero siisay man baya an tontong gobyerno na magtugot na ma-ineksyunan nin sala an popolasyon bako lang sa Pilipinas kundi maski sain na parte kan kinaban.\nNgonyan na mga ngonyan sierto y seguro an magtubod lang kita sa pagboot kan gobyerno nasyonal asin lokal ta iyan para sa karahayan ta gabos.\n(An bakuna kontra Covid garo man lang bakuna kontra polio, dengue, otos asin tipdas na ikakarahay baga kan kasabsan.)


SABI KAN DPWH: Ordinansa maninigo na vs illegal parking sa nat’l road\nKinakaipuhan magpapusog nin ordinansa an lokal na gobierno kan Ciudad nin Naga nganing sitaron an nagdadanay na illegal parking nin pribadong vehiculos sa mga pinahiwas na national road kan Department of Public Works and Highways (DPWH).\nAfuera kaini, dapat maghiro man an Traffic Management Group (TMG) nganing magtabang na ma-implementar an mga reglamento sa trafico na\npadagos sinisikwal kan ibang pasaway na motorista.\nAn isyung ini pinaabot ni Assistant District Engineer Richard Ragrario kan 2nd Engineering District kan DPWH sa Baras, Canaman, Camarines Sur sa saiyang pag-atubang sa sesyon regular kan Sangguniang Panlungsod sa mga reclamo contra sa ilegal na estractura sa mag-ibong na gilid kan tinampo hale sa Brgy Peñafrancia Ave. hasta sa Brgy. San Felipe.\nSinabi pa nganing magamit na segurado an viaje kan mga motorista asin makalikay sa ano man na aksidente maninigo na an ordinansa kan LGU para mahale na an mga illegal parking na iyo an nakikinabang kan natapos na road widening sa Peñafrancia-San Felipe na parejong sakop kan national road.\nPigrereclamo pa na igwang mga may sadiring nin vehiculos na mayong sadiring garaje envez an gilid na tinampo ginibong parking area.\nAn DPWH padagos nag-iimplementar kan mga road widening na may sukol nin veinte metros hale sa tahaw alagad dawa igwa man pribadong lote na titulado iyan lalaogon kan patrabajo sa tinampo.\nHale sa Peñafrancia, San Felipe, Pacol, Carolina hasta Panicuason, pinapahiwas an national road digdi asin pasiringon pa sana sa Pacol hale sa San Felipe. Naheheling na an paghiwas kan tinampo sa Brgy. San Felipe alagad ginibong parking area kan mga pribadong vehiculos, sabi pa ni Ragrario.\nSa isyu sa poste kan Camarines Sur II Electric Cooperative (Casureco II), sinabi pa na an saindang oficina central kan DPWH sa Manila pighahalat an magiging desisyon.\nDakul na mga poste kan Casureco II an nakaka-ulang sa pinahiwas na national road, alagad an lokal na manijamiento kan cooperativa nagsasayumang garaboton ini sa dahilan na magastos sinda nin dakulang fondo.\nSinabi kan DPWH na dai kabale sa mga road widening project an fondo para sa pag-garabot asin pagbalyo kan poste. (DPA)


GIKAN SA BUOT NA IPRINESENTAR AN SAINDANG SADIRI Gikan sa Buot na Iprinesentar an Saindang Sadiri—Sa Madagascar\n‘Nagtatao Siya nin Kusog sa Napapagal’\nNakakaugmang Pagkasararo Asin an Memoryal\nKun Taano ta Nagtatao Kita sa Saro na Igwa Na kan Gabos\nAnong Klase nin Pagkamuot an Nagtatao nin Tunay na Kaugmahan?\nHilingon an Pagkakalain nin mga Tawo\nAn Torrengbantayan—Pag-aadalan na Edisyon | Enero 2018\n“PAG nag-iistorya kan saindang mga eksperyensiya an mga amiga kong naglilingkod sa mga lugar na nangangaipo nin dugang pang payunir, gustong-gusto ko man na maeksperyensiyahan iyan,” an sabi ni Sylviana, sarong 27 anyos na payunir. “Pero,” an sabi niya, “natakot akong magin need-greater ta huna ko dai ko iyan kaya.”\nArog ka man daw ki Sylviana? Gustong-gusto mo man daw na maglingkod sa sarong teritoryo na mas nangangaipo nin paraani kan Kahadian pero dai ka sigurado kun baga makakaya mo iyan? Kun iyo, kusugi an buot mo! Sa tabang ni Jehova, ribo-ribong brother asin sister an napangganahan an mga nakakaulang sa sainda na mapahiwas an saindang ministeryo. Para maaraman kun paano sinda tinabangan ni Jehova, magduman kita sa Madagascar, an ikaapat sa pinakadakulang isla sa kinaban.\nSa nakaaging sampulong taon, labing 70 maigot na parahayag asin payunir hali sa 11 nasyon * an nagbalyo sa mabungang teritoryong ini sa Aprika, kun sain dakula an pagpapahalaga kan mga tawo sa Bibliya. Saka, dakul na parahayag na nakaistar mismo sa isla an andam na magtabang sa pagpalakop kan mensahe kan Kahadian sa mahiwason na isla. Midbidon niyato an pira sa sainda.\nPAGDAOG SA TAKOT ASIN PANGLULUYA NIN BUOT\nSi Perrine asin Louis\nAn mag-agom na si Louis asin Perrine, na labi nang 30 anyos, nagbalyo sa Madagascar haling Pransia. Haloy na nindang pinag-iisipan na pahiwason an saindang ministeryo paagi sa pagbalyo sa ibang nasyon, pero nagduwa-duwa kaidto si Perrine. Sinabi niya: “Natatakot akong magbalyo sa lugar na bako akong pamilyar. Nahahadit akong bayaan an sakong pamilya, kongregasyon, apartment, an gabos na kinatudan kong lugar, asin an samuyang rutina. Kaya an totoo, an mga ikinakahadit ko an pinakadakulang ulang na kinaipuhan kong pangganahan.” Kan 2012, nagkaigwa na nin kusog nin buot si Perrine, kaya nagbalyo na sinda ni Louis. Ano an masasabi niya sa nagin desisyon ninda? “Pag binabalikan ko an nakaagi, masasabi kong nakakapakusog sa pagtubod na maeksperyensiyahan mismo sa buhay mi an pagtabang ni Jehova.” Ini man an sabi ni Louis, “Isipon mo, sa inot ming pag-Memoryal sa Madagascar, sampulo sa mga Bible study mi an nag-atender!”\nAno an nakatabang sa mag-agom na magdanay sa saindang asignasyon kan may nag-abot na mga kadipisilan? Nakimahirak sinda ki Jehova sa pamibi na tawan sinda nin kusog na kaipuhan tanganing makatagal. (Fil. 4:13) Sinabi ni Louis: “Namatian ming sinimbag ni Jehova an samuyang mga pamibi asin tinawan kami kan ‘katuninungan nin Diyos.’ Paagi kaiyan, nakapagpokus kami sa kaugmahan na itinatao samo kan samuyang paglilingkod. Saka, an mga amigo mi sa Pransia nagpadara samo nin mga e-mail saka surat tanganing pakusugon kaming dai sumuko.”—Fil. 4:6, 7; 2 Cor. 4:7.\nAbundang binendisyunan ni Jehova si Louis asin Perrine huli sa saindang pakatagal. “Kan Oktubre 2014, nakapagklase kami sa Bible School for Christian Couples * sa Pransia,” an sabi ni Louis. “Saro iyan sa dai malilingawan na regalo sa samo ni Jehova.” Pagkatapos kan klase, naugmang marhay an mag-agom huling sa Madagascar man giraray sinda iinasignar.\n“MAGIGIN PROUD KAMI SA SAINDO!”\nSi Nadine asin Didier\nNagbalyo sa Madagascar kan 2010 an mag-agom na taga Pransia na si Didier asin Nadine kan sinda labing 50 anyos na. Sinabi ni Didier: “Nagpayunir kami kan hoben pa kami, dangan nagkaigwa kami nin tulong aki asin pinadakula sinda. Kan magin adulto na sinda, pinag-isipan mi kun puwede kaming maglingkod sa ibang nasyon.” Sinabi ni Nadine: “Garo dai ko kayang maparayo sa mga aki mi kaya nagduwa-duwa ako, pero sinabi ninda samo: ‘Kun mabalyo po kamo sa ibang nasyon para magin need-greater, magigin proud kami sa saindo!’ Napahiro kami kan sinabi ninda na bumalyo na. Dawa nakaistar kami ngunyan harayo sa mga aki mi, maugma ako ta pirmi mi man sindang nakakaulay.”\nDai nagin madali ki Didier asin Nadine an pag-adal kan lengguwaheng Malagasy. “Bako na kaming mga hoben na madali sanang makanuod nin lengguwahe,” an nakangirit na sabi ni Nadine. Ano an ginibo ninda? Nag-atender nguna sinda sa kongregasyon na French. Pero pag-abot nin panahon, kan sa hiling ninda andam na sindang mag-adal kan lengguwahe duman, nagbalyo na sinda sa sarong kongregasyon na Malagasy. Sinabi ni Nadine: “Dakul sa mga nakakaulay mi sa ministeryo gustong-gustong pag-adalan an Bibliya. Sa parati, pinapasalamatan ninda kami sa pagbisita mi sa sainda. Kan primero, huna ko nangangaturugan sana ako. Gustuhon ko talaga an pagpayunir sa teritoryong ini. Sa pagmata ko kada aga, sinasabi ko sa sadiri, ‘Ayos! Mahulit ako ngunyan!’”\nNapapangirit si Didier mantang iniistorya niya kaidtong nagpupuon pa sana siyang mag-Malagasy: “Nagkokondukta ako kaidto sa sarong pagtiripon pero dai ko maintindihan an gabos na itinataong simbag kan mga tugang. An pirmi ko sanang nasasabi, ‘Salamat.’ Kan pasalamatan ko an sarong sister sa simbag niya, su mga nasa likod niya pigpaparasenyasan akong sala su simbag kan sister. Dangan nag-apod tulos ako nin sarong brother na makakatao nin tamang simbag—siguro tama man su simbag niya.”\nMAUGMA NIYANG INAKO AN ALOK\nSa sarong kumbensiyon kan 2005, nahiling ni Thierry asin kan agom niyang si Nadia an dramang “Pursue Goals That Honor God.” Napahiro sinda kan dramang iyan dapit ki Timoteo asin napakusog kaiyan an saindang pagmawot na maglingkod kun sain mas nangangaipo nin mga paraani kan Kahadian. Sinabi ni Thierry: “Sa pagtatapos kan drama, mantang nagpapalakpak kami, nagsandig ako ki agom dangan hinapot ko siya, ‘Sain kita mabalyo?’ Sinabi ni agom na iyan man an iniisip niya.” Dai nahaloy pagkatapos kaiyan, naggibo sinda nin mga pagbabago tanganing maabot an saindang pasuhan. Sinabi ni Nadia, “Padiit-diit ming binawasan an mga gamit mi sagkod na an natada husto na sana sa apat na maleta!”\nSa pinakapuro sa wala: Si Nadia asin Marie-Madeleine; Sa pinakapuro sa tuo: Si Thierry\nNag-abot sinda sa Madagascar kan 2006 asin sa puon pa sana, ikinaugma na ninda an saindang ministeryo. Sinabi ni Nadia, “Nauugma kaming marhay sa kun paano naghihimati sa mensahe an mga tawong nakakaulay mi.”\nPero pakalihis nin anom na taon, nagkaproblema an mag-agom. An ina ni Nadia na si Marie-Madeleine, na nakaistar sa Pransia, nadarinas kaya nabari an saiyang takyag asin nalugadan an payo. Pagkatapos magkonsulta sa doktor, hinapot kan mag-agom an saindang ina kun gusto kaining umiba sa sainda sa Madagascar asin duman na mag-istar. Dawa 80 anyos na si Marie-Madeleine kan panahon na iyan, maugma niyang inako an alok kan mag-agom. Ano an masasabi niya dapit sa pag-istar sa ibang nasyon? Ini an sabi niya: “Masakit kun minsan mag-adjust, pero dawa limitado na an nagigibo ko, namamatian kong mahalaga ako sa kongregasyon. Saka an talagang nakakapaugma sako, ta kan mag-istar ako digdi, nakapagpadagos an mga aki ko sa mabunga nindang ministeryo sa lugar na ini.”\n“NAMATIAN KO AN MATINABANG NA KAMOT NI JEHOVA”\nSi Riana na nagpapahayag sa lengguwaheng Tandroy\nSi Riana na sarong brother na 22 anyos pa sana nagdakula sa Alaotra Mangoro, sarong rehiyon na may produktibong daga sa sirangan na parte kan Madagascar. Matibay siya sa klase asin gusto niya kaidtong magkua nin halangkaw na edukasyon. Pero kan nag-aadal na siya nin Bibliya, nagbago an isip niya. Inistorya niya: “Hininguwa kong makatapos tulos sa hayskul saka nanuga ako ki Jehova, ‘Kun makakapasar po ako sa final exam, mapayunir na ako.’” Pakagradwar, inutob ni Riana an saiyang panuga. Nag-istar siya kaiba nin sarong payunir na brother, nagkua nin part-time na trabaho, dangan nagpayunir. Sinabi niya, “Ini an pinakamarahay na desisyon na nagibo ko.”\nPero dai naintindihan kan mga paryentes ni Riana kun taano ta dai siya nag-abot nin sekular na karera. Sinabi niya: “Si Papa, su tiyo ko, saka su nguhod ni Lola, gabos sinda gustong kumua ako nin halangkaw na edukasyon. Pero habo kong magpundo sa pagpapayunir nin basta na sana.” Dai nahaloy, gusto na ni Riana na maglingkod kun sain mas nangangaipo nin parahayag. Ano an sarong nakapahiro sa saiya na gibuhon iyan? Inistorya niya: “Linaog nin mga parahabon an iniistaran mi asin dakul na gamit ko an nakua. Huli sa pangyayaring iyan, napag-isip-isip ko an mga sinabi ni Jesus mapadapit sa pagtipon nin ‘kayamanan sa langit.’ Nagdesisyon akong magmaigot sa pagtipon nin espirituwal na kayamanan.” (Mat. 6:19, 20) Nagbalyo siya sa pinakatimog na parte kan nasyon—saro iyan na marang rehiyon na 1,300 kilometros an rayo sa dati niyang iniistaran. Nakaistar diyan an etnikong grupo na Antandroy. Taano ta nagbalyo siya duman?\nSarong bulan bago mangyari an paghabon, napunan ni Riana nin pag-adal sa Bibliya an duwang lalaking Antandroy. Nakanuod siya nin pirang tataramon sa lengguwahe ninda asin naisip niya na dakul na Antandroy an dai pa napapaabutan kan mensahe kan Kahadian. Sinabi niya, “Namibi ako ki Jehova na tabangan akong bumalyo sa lugar kan mga nagtataram nin Tandroy.”\nNagbalyo si Riana, asin napaatubang tulos sa problema. Dai siya makahanap nin trabaho. May sarong lalaking nagsabi sa saiya: “Ta’no ta nagdigdi ka? An mga taga digdi nagduduruman sa lugar nindo tanganing makahanap nin trabaho!” Pakalihis nin duwang semana, naghali si Riana na haros mayo nang kuwarta tanganing umatender sa sarong pangrehiyon na kumbensiyon, asin iniisip niya kun ano na an gigibuhon niya. Sa huring aldaw kan kumbensiyon, may ipinasalipit an sarong brother sa bulsa kan coat ni Riana. Kuwarta iyan na an kantidad igo tanganing makabalik siya sa rehiyon kan mga Antandroy asin makapundar nin sadit na negosyo na pagtinda nin yogurt. Sinabi ni Riana: “Namatian ko an matinabang na kamot ni Jehova sa oras na kaipuhan ko iyan. Nakapagpadagos ako sa pagtabang sa mga dai pa napapaabutan kan katotoohan dapit ki Jehova!” Kadakul man kan dapat gibuhon sa kongregasyon. Sinabi pa ni Riana: “Nagtatao ako nin pampublikong pahayag kada ikaduwang semana. Sinasanay ako ni Jehova paagi kan saiyang organisasyon.” Pinapaabutan pa man giraray ni Riana sagkod ngunyan nin mensahe kan Kahadian an dakul na tawong nagtataram nin Tandroy na gustong makaaram dapit ki Jehova.\n‘BINENDISYUNAN KAN DIYOS NIN KATOTOOHAN’\nSinisiyerto sa sato ni Jehova na ‘an siisay man sa daga na naghahanap nin bendisyon para sa saiyang sadiri bebendisyunan kan Diyos nin katotoohan.’ (Isa. 65:16) Kun nagmamaigot kitang mapangganahan an mga ulang para mapahiwas an satuyang ministeryo, maeeksperyensiyahan ta an mga bendisyon ni Jehova. Halimbawa kaiyan si Sylviana, na sinambit sa kapinunan kan artikulong ini. Girumdumon na natakot siyang magin need-greater huling huna niya dai niya iyan kaya. Taano ta naisip niya iyan? Ipinaliwanag niya: “An wala kong bitis halipot nin mga siyam na sentimetro kisa sa tuo kong bitis. Kaya pakiang-kiang ako pag naglalakaw saka madaling mapagal.”\nSi Sylviana (wala) asin Sylvie Ann (tuo) kaiba si Doratine kan aldaw na bawtismuhan ini\nDawa arog kaiyan, kan 2014 nakipartner si Sylviana ki Sylvie Ann na sarong hoben na payunir, asin nagbalyo sinda sa sarong sadit na baryo na mga 85 kilometros hali sa saindang dinakulaan na banwaan. Sa ibong nin mga ulang, nagkatotoo an pangarap ni Sylviana—asin nag-ako siya nin sarong marahayon na bendisyon! “Pakalihis sana nin sarong taon na paglilingkod sa bago kong asignasyon,” an istorya niya, “si Doratine, sarong hoben na ina na Bible study ko, nabawtismuhan sa sarong pansirkitong asembleya.”\nArog kan ipinapahiling kan mga kapahayagan nin pagtubod kan mga need-greater na ini, kun hihinguwahon tang mapangganahan an mga ulang para mapahiwas an satong ministeryo, personal niyatong maeeksperyensiyahan na talagang totoo an panuga ni Jehova sa saiyang mga lingkod: “Papakusugon taka, iyo, tatabangan taka.” (Isa. 41:10, NW) Bilang resulta, urog kitang magigin harani ki Jehova. Saka, an gikan sa buot na pagpresentar kan satong sadiri—sa lugar kun sain kita nakaistar o sa ibang nasyon—inaandam kita para sa teokratikong mga aktibidad na naghahalat sa sato sa bagong kinaban. Arog iyan kan sinabi ni Didier na sinambit kasubago, “an paglilingkod kun sain mas dakula an pangangaipo magayon na pagsasanay para sa maabot na panahon!” Lugod na mas dakul pang boluntaryong paraani an magpuon na sa pagsasanay na iyan!\n^ par. 4 An mga need-greater hali sa Canada, Czech Republic, Pransia, Germany, Guadeloupe, Luxembourg, New Caledonia, Sweden, Switzerland, United Kingdom, asin sa United States.\n^ par. 8 Sinalidahan na iyan kan School for Kingdom Evangelizers. An mga ministrong naglilingkod nin bilog na panahon sa ibang nasyon na nakaabot sa mga kahagadan puwedeng mag-aplay sa paadalan na ini sa sadiri nindang nasyon o sa ibang nasyon kun sain an ginagamit na lengguwahe sa paadalan iyo an sadiri nindang lengguwahe.\nPaano Mo Mapapakusog an mga Naglilingkod Bilang Need-Greater?\nMakikomunikar sa mga dati mong kakongregasyon na need-greater na nagbalyo na sa ibang lugar. Kumustahon an ministeryo asin an buhay ninda duman.—Tal. 17:17; 25:25.\nPuwede mo daw sindang tabangan na makahanap nin trabaho na madadara ninda dawa sain tanganing makapagdanay sinda sa saindang asignasyon? O puwede mo daw sindang alukan nin trabaho pag nagpupuli sinda sa ginikanan nindang nasyon?—Gibo 18:1-3.\nPuwede mo daw sindang alukan nin maiistaran pag nagpupuli sinda sa ginikanan nindang nasyon para magtrabaho o magbisita?—3 Juan 5-8.\nKun may mga need-greater na naglilingkod sa saindong kongregasyon, ipamati sa sainda na talagang pinapahalagahan mo sinda. Komendaran sinda sa paghihinguwa nindang manudan an saindong lengguwahe. Kumustahon an saindang mga kapamilya. Iiba sinda sa saindong mga pagtiripon-tipon. Tabangan sindang magin pamugtak an buot sa lugar nindo.—Mat. 19:29.\nAN TORRENGBANTAYAN—PAG-AADALAN NA EDISYON Enero 2018\nGikan sa Buot na Iprinesentar an Saindang Sadiri—Sa Oceania


Ano an kahulugan kan buhay?\nHapot: Ano an kahulugan kan buhay?\nSimbag: Ano an kahulugan kan buhay? Pano ko mahahanap an katoyohan, kapanoan, asin kakontentohan sa buhay? Kadakul na tawo an dai nagpupundo sa paghapot kan mga mahalagang bagay na ini. Ginigirumdom ninda an mga luminipas na taon asin nagngangalas sinda tano ta naraot an saindang relasyon, nagmamateng mayong kahulugan an saindang buhay dawa na gibo man ninda an saindang mga plano sa buhay. Sarong parakawat nin basketball na nagin “Hall of Famer” an hinapot kun ano an sarong bagay na gusto niyang maaraman bago pa siya magpoon na magkawat. Uni an saiyang simbag, “logod naaraman ko tolos bago pa ako nagpoon na magkawat na pag ako nakaabot sa pinaka toktok, mayo man akong makukua duman.” Kadakul na pangarap an pigpara aabot kan kadakul na tawo alagad kan ini naabot na ninda, naaraman ninda na nagpara sayang sana sinda nin panahon sa mga bagay na dai nin kamugtakan.\nSa satuyang kinaban, an tawo naghahanap nin dakul na katoyohan, naghuhuna na sa mga bagay na iyan sinda makakakua nin kahulugan. An iba nakasentro an buhay sa negosyo, sa pagpayaman, sa marhay na relasyon, sa pagagom, sa kaogmahan asin sa paggibo nin marhay. An mga tawo na nakasumpong na kan mga bagay na ini nagpapatotoo na igwa nin dakula asin hararom na labot sa saindang buhay, an pagmate nin kawaraan na mayo nin makakapano kundi an Dios sana.\nAn nagsurat kan libro sa Biblia na Parahulit nagsabi kan saiyang pagmati, “Daing halaga sa daing kahalagahan, an gabos dai nin halaga” (Parahulit 1:2). An nagsurat kan libro nin Parahulit na iyo si Hadeng Solomon igwa nin kayamanan na dai masukol, kadunungan na mayong kapantay, ginatos na babae, palasyo na kinakaaraan kan ibang kahadean, pinakamasisiram na pagkakan asin alak asin gabos na klase nin kaogmahan alagad sinabi niya sa sarong punto kan saiyang buhay na gabos na bagay na ginusto niya na nakamit niya – dai nin halaga! Ano ta igwang labot? Huli ta kita linalang kan Dios para sa bagay na mas halangkaw kumpara sa mga bagay na namamatean ta digdi sa kinaban. Si Solomon nagsabi man manongod sa Dios, “Linalang Niyang magayon an gabos sa saiyang panahon: ibinogtak man Niya an kinaban sa saindang puso, sa bagay na ini na an tawo dai makarorop kan ginibo nin Dios pagpoon sa kapinunan sagkod sa katapusan” (Parahulit 3:11). Sa satuyang sadiri aram ta na an kinaban na ini bako sana an gabos sato, igwa pang mas orog kaini.\nSa Genesis, an enot na libro kan Biblia, naaraman ta na an tawo ginibo kan Dios siring sa Saiyang ladawan (Genesis 1:26). Buot sabihon na kita kaladawan kan Dios kumpara sa ibang bagay sa kinaban na ini. Naaraman ta man na bago an tawo mahulog sa pagkakasala asin bago mag abot an sumpa kan kasalan sa kinaban, an nagkapirang bagay na ini totoo: (1) Ginibo kan Dios an tawo na tataong makiiba (Genesis 2:18-25); (2) Tinawan kan Dios an tawo nin trabaho (Genesis 2:15); (3) Nakakaibanan kan tawo an Dios (Genesis 3:8); asin (4) Tinao kan Dios sa tawo an pamamahala sa kinaban (Genesis 1:26). Ano an kahalagahan kan mga bagay na ini? Gusto kan Dios na an mga bagay na ini makadugang sa kapanuan kan satuyang buhay, alagad an mga ini (lalo na an pakikiiba kan Dios sa tawo) naapektohan kan an tawo mahulog sa pagkakasala asin nag abot an sumpa sa kinaban (Genesis 3).\nSa Kapahayagan, an ultimong libro kan Biblia, ipinahiling kan Dios na saiyang tutunawon an presenteng kalangitan asin kadagaan dangan Siya magibo nin bagong langit asin bagong daga. Sa panahon na iyan, ibabalik Niya an saiyang relasyon sa Saiyang mga tinubos na tawo, asin an mga dai tinubos huhukoman na dai angay asin iaapon sa danaw nin kalayo (Kapahayagan 20:11-15), an sumpa kan kasalan mahahali na; mapapara na an kasalan, kamunduan, kahelangan, asin an kagadanan (Kapahayagan 21:4), asin an mga paratubod mamanahon an gabos na bagay. Makakaibahan ninda an Dios, asin sinda mga aki nin Dios (Kapahayagan 21:7). Maibabalik kita sa kun ano an pagkalalang sa satuya kan Dios. Makakaibahan ta na an Dios, an tawo nagkasala, rinaot an relasyon sa Dios alagad ibinalik kan Dios sa mga tawong nagtutubod ki Hesus an an naraot niyang relasyon sainda.\nKAHULUGAN KAN BUHAY NAIBALIK SA PAAGI NI HESU-KRISTO\nAn kahulugan kan buhay, ngunyan asin sa eternidad, makukua sa pagpanumbalik kan relasyon sa Dios na nawara sa panahon na si Adan saka si Eba mahulog sa pagkakasala. Ngunyan, an relasyon na iyan sa Dios posible sana sa paagi kan saiyang Aki na si Hesu-Kristo (Mga Gibo 4:12; Juan 14:6; Juan 1:12). An buhay na daing kasagkudan nakakamtan pag an sarong tawo nagsolsol kan saiyang kasalan (habu na niyang magpadagos sa pagkakasala kundi gusto niyang baguhon siya ni Kristo asin gibuhon siyang bagong linalang), magpoon na magtiwala ki Hesu-Kristo bilang Paraligtas (hilingon an hapot na “Ano an plano kan kaligtasan / dalan kan kaligtasan?” para sa dugang na impomasyon sa mahalagang isyung ini).\nAn tunay na kahulugan sa buhay dai nakukua sa simpleng kaaraman na si Hesus Paraligtas. An tunay na kahulugan kan buhay nagpupuon pag an tawo nagsunod ki Kristo bilang sarong disipulo, makanuod Saiya, magbasa kan Saiyang Tataramon, magpamibi, asin sa pagsabuhay kan Saiyang kasuguan. Kun ika dai pa nagtutubod ki Hesus pwede kang magsabi na, “habu ko kaiyan, bako man iyan ang matao nin kahulugan sa buhay ko!” Alagad ipadagos mo an saimong pagbasa ta si Hesus nagsabi:\nMadya kamo sa sako gabos na napapagal asin nagagabatan, asin tatawan ko kamo nin pahingalo. Pasanon nindo an sakong sakal, asin maghinonod kamo sako; huli ta ako mahoyo asin mapakumbaba sa puso: asin makakakua kamo nin kapahingaloan sa saindong mga kalag. Huli ta an sakal ko marahay, asin an pasan ko magian” (Mateo 11:28-30). “Ako napadigidi tanganing sinda magkaigwa nin buhay, asin na sinda magkaigwa kaiyan nin dai makayanan” (Juan 10:10b). “Kun an siisay man boot maglakaw sa hudian ko, magpainda sa saiya man sana, asin magpasan kan saiyang krus, patin magsonod sako. Ta an boot magrimpos kan saiyang buhay, mawawaraan kaiyan; asin an mawaraan kan saiyang buhay dahil sako, makakarimpos kaiyan. Huli ta ano an pakikinabangon kan tawo kun makamtan niya an bilog na kinaban, asin mawara an saiyang buhay? O ano an itatao nin tawo na karibay kan saiyang buhay” (Mateo 16:24-26). “Ibugtak mo siring man sana an saimong karangahan diyan ki Jehova, asin Siya itatao saimo an mga hinahagad nin saimong puso” (Mga Salmo 37:4).\nAn sinasabi kan mga bagay na iyan iyo an kita igwa nin pagpipilian. Pwede kitang magpadagos na pangenotan an satuyang buhay na maresulta nin kawaraan o pwede tang pilion na magsonod sa Dios asin sa saiyang kabotan na maresulta nin buhay na may kahulugan, katoyohan asin may kakontentohan. Ini huli ta an satong Kaglalang namoot satuya asin nagmamawot nin maray para satuya (bakong madaling buhay kundi pano asin makontentong buhay).\nKun ika mahilig sa basketbol asin gusto mong magdalan nin sarong propesyonal na kawat, magastos ka nin diit na kwarta para sa tukawan na harayo sa nagkakarawat o kaya pwede kang mag gastos nin durudakulang kantedad nin kwarta asin makatukaw sa enotan na hari sa nagkakarawat. Arog man kaiyan an buhay Kristyano. An paghiling sa paghiro kan Dios bakong gibo nin mga bakong paratubod. Ini gibo nin mga tawo na bilog an puso sa pagsonod sa Dios, na disipulo ni Kristo, na nagpundo na sa paghanap kan saiyang sadiring kamawotan tanganing iyo niya nang hanapon asin sonodon an kabotan nin Dios. Sinda nagbayad nin mahal (kompletong pagsuko ki Kristo asin sa Saiynag kabotan); sinda nakakadanas kan buhay na igwa nin kapanoan asin kahulugan; asin kaya nindang umatubang sa saindang sadiri, sa saindang kapwa, asin sa Kaglalang na mayong kapamasulan!


An Galyon nin Manila, Kalakalang Galeon o Kalakalang Galyon (Ingles: galleon trade, Espanyol: Galeón de Manila) sarong tipo nin kalakalan na nagpupuon sa Mehiko paduman sagkod pabalik sa Filipinas. Pigsagibo ini kadtong Panahon nin Espanyol sa Filipinas. Naghaloy ini nin duwa dangan kabangang ribong taon na nakapag-ugnay sa duwang lugar. Pigsasakay an mga produkto sa mga galyon kan Manila o kaya sa galyon kan Acapulco. Pigriribay sa Mehiko an mga nakalakal sa Filipinas dangan an pigriribay man sa Filipinas an nakalakal sa Mehiko. \nPinaghugot gikan sa "https://bcl.wikipedia.org/w/index.php?title=Kalakalang_Galyon&oldid=202203"\nLast edited on 14 Pebrero 2021, at 09:29\nHuring pigliwat an pahinang ini kan 14 Pebrero 2021, alas 09:29.


Juelga sa Sept. 30 dagos, alagad CSur nagiisip-isip pa\nDagos an nakatalaan na juelga nin transporte sa Bicol na magparticipar sa pang nasyonal na juelga kan Alyansa Kontra PUV Phase-Out sa Lunes, Septiembre 30 alagad pigreresolberan pa digdi sa Camarines Sur nganing 100 por cientong maparalisar an trafico.\nAn ibang federasyon nin transporte sa Camarines Sur hali sa premir asin segundo distrito an nagkumfirmar kan saindang actibong pagparticipar nganing ipaheling ninda sa gobierno an pusog na pagkontra sa implentasyon kan transport modernization program.\nSi mga enot na protesta an mga lideres nin transporte sa Camarines Sur kulang an saindang pinaheling na kooperasyon.\nSi Joel Pillogo kan Condor – Piston Bicol nagsabi na ngonian na Viernes, Septiembre 27 maaraman kan publiko an magiging decisyon kan ibang lider nin transporte sa CamSur nganing ipaheling an sangatos por ciento pag-ayon sa juelga.\nKatuyohan kan juelga nganing iprotesta an planong jeepney phase out puon sa Hulyo 1, 2020 base sa pinaluwas na memorandum kan Department of Transportation (DOTr) asin kan Land Transportation Franchising and Regulatory Board (LTFRB).\nInaabot nin 1.5 milyon hasta tres milyon pesos an cantidad kan Euro 4 na iriribay sa pampasajerong jeepney asin dakulaon an cantidad dai kakayahon kan ordinaryong operator.\nDawa magtugdas pa nin cooperativa grabe an cantidad asin halabaon pa an mga rekisitos asin an mangyayari apektado an mga operators alagad an mga darakulang negosyante na masuplay kan Euro 4 iyo an magyayaman na dati nang mga milyonaryo, sabi pa ni Pillogo.\nAn grupo na maprotesta nabilog matapos magkasararo an mga national transport groups, asin an mga local transport groups, sa pangenot kan PISTON, ACTO, STOP and GO, STOP, NTJPOC, asin MTC na saro nang alyansa labang sa planong jeepney phase-out. (dpa)


JW Iskedyul sa Pagtiripon Para sa Peb. 1-7, 2016\nKanta 126 Asin Pamibi\n“Mahalagang Marhay ki Nehemias an Tunay na Pagsamba”: (10 min.)\n[I-play an video na Introduksiyon sa Nehemias.]\nNe 1:11–2:3—An kaugmahan ni Nehemias iyo an suportaran an tunay na pagsamba (w06 2/1 9 ¶7)\nNe 4:14—Napangganahan ni Nehemias an mga pagkontra sa tunay na pagsamba paagi sa pagpokus ki Jehova (w06 2/1 10 ¶3)\nNe 1:1; 2:1—Taano ta makakapagkongklusyon kita na pareho an petsang pigpunan sa pagbilang kan ‘ikabeynteng taon’ na sinambit sa Nehemias 1:1 asin 2:1? (w06 2/1 8 ¶5)\nNe 4:17, 18—Paano makakatrabaho an sarong tawo sa pagtugdok liwat kan Jerusalem gamit an saro sanang kamot? (w06 2/1 9 ¶1)\nPagbasa sa Bibliya: Ne 3:1-14 (4 min. o mas halipot pa)\nIandam an mga Presentasyon Para sa Bulan na Ini: (15 min.) Pagtukar. I-play an video kan kada sampol na presentasyon, dangan tukaron an importanteng mga kabtang kaiyan. Iduon kun paano nagtao nin ideya an parahayag kun ano an pag-uulayan ninda sa pagdalaw niya liwat. Dagkahon an mga parahayag na gumibo nin sadiring presentasyon.\nMagplano na Ngunyan na Mag-auxiliary Payunir sa Marso o Abril: (15 min.) Pagtukar. Tukaron an konektadong mga punto sa artikulong “Gibuhon na Nakakaugma an Panahon na Ini nin Memoryal.” (km 2/14 2) Iduon na kaipuhan an patiinot na pagplano. (Tal 21:5) Interbiyuhon an duwang parahayag na nakapag-auxiliary payunir na. Anong mga ulang an kinaipuhan nindang pangganahan? Ano an mga nakakaugma nindang eksperyensiya?\nPag-adal sa Bibliya kan Kongregasyon: ia kap. 8 ¶1-16 (30 min.)\nKanta 135 Asin Pamibi\nIskedyul kan An Satong Kristiyanong Pamumuhay Asin Ministeryo Para sa Pebrero 1-7, 2016


DENR , Albay PGA Sarabayan Na Maselebra Kan Earth Hour 2014\nSarabayan na maselebra an Department of Environment and Natural Resources (D-E-N-R) Bicol, gobyerno probinsiyal kan Albay saka mga stakeholder kan earth hour sa Sabadong banggi Marso 29, 2014.\nAn D-E-N-R buda an lokal na gobyerno kan Albay sa paagi ni Gobernador Joey Salceda magkaka-iga nin sarong programa sa Peñaranda Park, syudad nin Legazpi para sa nasambit na selebrasyon, tatampokan nin kaorogmahan asin iba pa.\nSinabi ni D-E-N-R Bicol Regional Executive Director Gilbert Gonzales na an siring na lakdang pakikisumaro sa milyon na mga tawo na nag-oobserba kan earth hour kada taon bilang pagtungkos sa isyu kan climate change sa paagi kan pagbabawas sa pagkonsumo kan enerhiya.\nIpinaliwanag ni RED Gonzales na an pangkinaban na sarabayan kan pagpapalsok nin ilaw asin mga kasangkapan na nagkokonsumo nin kuryente poon 8:30 sagkod alas 9:30 nin banggi bako sana para sa pagtipid nin enerhiya kundi para sa pagtatakras kan inaabot na carbon footprint o an negatibong bunga kan pagkonsumo nin enerhiya na iyo an nakakadugang sa pangyari kan climate change.\nEnot kaini, nagtao na nin katugunan an D-E-N-R Bicol sa mga field office sa manlaen-laen na probinsiya kan rehiyon na hagyaton an mga lokal na gobyerno asin mga establisimento kan negosyo na magsabay sa obserbasyon kan earth hour.\nTaon-taon nangengenot an pilipinas sa mga syudad sa kinaban na may pinakadakul na partisipantes na syudadano sa earth hour, para sa pagbale o paglista kan iba pang inisyatiba katakod kan nasambit na okasyon, magduman sa webpage na http://wwf.org.ph/earthhour.\nBroadcast Release: March 26, 2014


Paglalang Sagkod sa Baha | Mga Istorya sa Bibliya\nPaglalang Sagkod sa Baha\nPaano nagkaigwa nin kalangitan asin daga? Sain hali an aldaw, bulan saka mga bituon, pati na an dakul na bagay sa daga? Nasa Bibliya an tamang simbag. Sabi diyan, linalang nin Diyos an mga iyan. Kaya an satuyang libro mapuon sa mga istorya sa Bibliya manungod sa paglalang.\nManunudan niyato na an inot na linalang nin Diyos mga anghel. Sinda mga espiritu arog niya. Pero an daga linalang para sa mga tawo. Kaya linalang nin Diyos an lalaki saka babayi na si Adan asin Eva, tapos ibinugtak sinda sa sarong magayon na hardin. Pero dai ninda sinunod an Diyos kaya dai na sinda puwedeng mabuhay nin daing sagkod.\nPuon sa paglalang ki Adan sagkod sa dakulang Baha, bali 1,656 na taon. Kan panahon na idto, dakul an maraot. Sa langit, yaon an dai nahihiling na mga espiritu, si Satanas saka an saiyang maraot na mga anghel. Sa daga, yaon si Cain asin an iba pang maraot na mga tawo, pati na an nagkapirang may pambihirang kusog. Pero igwa man nin maray na mga tawo—si Abel, Enoc, asin Noe. Sa Kabtang UNO, mababasa ta an manungod sa gabos na tawong ini asin sa mga nangyari kaidto.\nAn Diyos Nagpuon na Maglalang\nAn istorya sa Genesis dapit sa paglalang nakakaugmang basahon asin pasil na maintindihan dawa kan sadit na mga aki.\nSinasabi sa Genesis na ginibo nin Diyos na sarong espesyal na lugar an hardin nin Eden. Gusto nin Diyos na magin arog kaiyan kagayon an bilog na daga.\nLinalang nin Diyos si Adan asin Eva asin pinaistar sinda sa hardin nin Eden. Sinda an inot na mag-agom.\nMababasa ta sa libro nin Genesis kun paano nawara an orihinal na paraiso.\nNagpuon an Pagsakit\nSa luwas kan hardin nin Eden, dakul an nagin problema ni Adan asin Eva. Kun sinunod lang kuta ninda an Diyos, maugma kutana sinda pati an mga aki ninda.\nManunudan ta sa istorya ni Cain asin Abel, na mababasa sa Genesis, kun ano an dapat na magin pagkatawo ta asin kun anong mga kaisipan an dapat baguhon bago mahuri an gabos.\nAn halimbawa ni Enoc nagtutukdo sato na makakagibo kita nin marahay dawa an gabos na tawong nasa palibot ta naggigibo nin maraot.\nSinasabi sato kan Genesis kapitulo 6 an manungod sa mga higante na nangungulog sa mga tawo. Nefilim an apod sa mga higanteng idto. Mga aki sinda kan mga anghel na nagbaba sa daga asin binayaan an langit tanganing mamuhay bilang tawo.\nSi Noe asin an saiyang pamilya nakaligtas sa Baha huling naghinanyog sinda sa Diyos dawa an iba dai.\nNginisihan kan mga tawo an patanid ni Noe. Pero dai sinda nagngirisi kan umabot an uran hali sa langit asin magbaha! Aramon kun paano nailigtas kan arka si Noe, asin an saiyang pamilya, saka an mga hayop.\nI-share I-share Paglalang Sagkod sa Baha\nKabtang 1—Paglalang Sagkod sa Baha


Protesta ni Andaya vs Migz, ibinasura\nPiglalaoman na ni Gobernador Miguel R. Villafuerte na ibabasura man sana kan Commission on Election (Comelec) an protesta sa eleksyon na sinangat ni dating Diputado Rolando Andaya Jr. alagad kun igwang cuestion puedeng ‘honest mistake’ sana, sabi kan kampo kan gobernador.\nSi Vocal Romulo Hernandez kan segundo distrito kan Camarines Sur asin haloy nang kaalyado kan mga Villafuerte nagpahayag na deficil man mangyari an darayaan sa computerized elections.\nKampante sana an gobernador sa trabajo bilang jefe ejecutivo kan Capitolyo Provincial kan Camarines Sur dawa na igwang protesta sa Comelec contra sa saiya.\nAlagad sinabi pa ni Hernandez na aram na kan joven na gobernador an magiging desisyon kan Second Division kan Comelec mantang mayong suficienteng evidencia na pigpresentar si Andaya na nakalaban niya sa cargong gobernador kan nakaaging eleksyon lokal.\nAn desisyon pinaluwas kan Enero 31, 2020 kan 2nd division kan commission na pinamamayohan ni Commissioner Luie Tito Guia asin an miembros sinda Commissioner Socorro Inting asin Commissioner Antonio Kho Jr, na ibinasura na an election protest ni Andaya contra ki Villafuerte.\nSinabi kan Comelec nagpalyar si Andaya na ipresentar an detalye sa sahot na nagkaigwa nin darayaan asin iregularidades kan 1,632 mga precinto na pigmamando kan seksyon 7 (g), Rule 6 sa resolucion kan commission numerado 8804 na nagresulta nganing ibasura an protesta.\nSa acusasyon kan dating congresista sa isyu sa malfunctions kan Vote Counting Machines (VCMs), corruption of SD Cards, rejection and pre-shading of ballots dai man nasusteniran kun saen na precinto nangyari.\nDai man naconvencer an Comelec sa mga alegasyon na nangyari sa mga precinto asin clustered precincts sa Camarines Sur.\n‘’Comelec finds Andaya’s petition insufficient in form and substance that it made them decide to dismiss and junk the electoral protest against Villafuerte’’\nKabali sa protesta iyo an alegasyon sa barakalan nin voto, pagdistribuer nin Huawei tablets sa mga paratukdo sa panahon kan karampanyahan asin an mga paratukdo nagserbe komo miembros kan Electoral Board, alagad dai na ini macoconsiderar nganing tugotan na bukasan asin bilangon an mga balota nin huli ta dai man nasuportaran an alegasyon.


An Pagmansay Mo Daw Dapit sa Hustisya Kapareho kan ki Jehova? | Pag-aadalan\n“Ipapahayag ko an ngaran ni Jehova. . . . Siya Diyos na maimbod na nungkang naggigibo nin daing hustisya.”—DEUT. 32:3, 4, NW.\nPAANO MAKAKATABANG AN MINASUNOD NA MGA TEKSTO PAG NAKAKAEKSPERYENSIYA KITA NIN INHUSTISYA?\n1, 2. (a) Anong inhustisya an naeksperyensiyahan ni Nabot asin kan saiyang mga aking lalaki? (b) Anong duwang kuwalidad an pag-uulayan niyato sa artikulong ini?\nIMAHINARA an eksenang ini. Sarong ama an inakusaran nin magabat na kasalan na dai man niya ginibo. Nabigla asin disganadong marhay an mga kapamilya saka amigo niya huling nasentensiyahan siya basado sa palsong testimonya kan mga saksing midbid na mga daing datang lalaki. Munduon na marhay an mga tawong naniniwala sa hustisya mantang pighihiling an paggadan sa inosenteng lalaking ini kaiba an saiyang mga aking lalaki. An eksenang ini bako sanang uruistorya. Nangyari ini sa sarong maimbod na lingkod ni Jehova na an pangaran Nabot, na nabuhay kan panahon na namamahala sa Israel si Hading Ahab.—1 Ha. 21:11-13; 2 Ha. 9:26.\n2 Sa artikulong ini, pag-uulayan niyato bako sana an nangyari ki Nabot kundi pati man an eksperyensiya kan sarong maimbod na magurang sa Kristiyanong kongregasyon kan inot na siglo na nasala sa paghusgar. Manunudan niyato sa mga halimbawang ini sa Bibliya kun taano ta mahalagang marhay an kapakumbabaan asin pagigin andam na magpatawad tanganing maarog an pagmansay ni Jehova dapit sa hustisya pag nakakahiling kita nin inhustisya sa laog kan kongregasyon.\n3, 4. Ano an masasabi niyato dapit ki Nabot, asin taano ta nagsayuma siyang ipabakal ki Hading Ahab an saiyang ubasan?\n3 Nagdanay na maimbod si Nabot ki Jehova kaidtong an kadaklan sa mga Israelita nagsusunod sa maraot na halimbawa ni Hading Ahab asin kan agom kaini, an maraot na si Reyna Jezebel. An mga parasambang iyan ki Baal mayong paggalang ki Jehova asin sa mga pamantayan niya. Pero bakong arog ninda, pinahalagahan na marhay ni Nabot an relasyon niya ki Jehova nin mas labi pa kisa sa buhay niya.\n4 Basahon an 1 Hade 21:1-3. Kan sabihon ni Ahab ki Nabot na babakalon niya an ubasan kaini o na riribayan niya iyan nin mas marahay na ubasan, nagsayuma si Nabot. Taano? Magalang na ipinaliwanag ni Nabot na huling dai iyan itinutugot ni Jehova, dai lamang niya inisip ‘na itao ki Ahab an pamana sa saiya kan saiyang mga magurang.’ Nagsayuma si Nabot huling kontra idto sa katugunan ni Jehova sa nasyon nin Israel na nagbabawal sa permanenteng pagpabakal kan minanang mga pagsadiri. (Lev. 25:23; Bil. 36:7) Malinaw na an pagmansay ni Nabot sa mga bagay-bagay kapareho kan ki Jehova.\n5. Ano an ginibo ni Jezebel tanganing makua an ubasan ni Nabot?\n5 Makamumundo, huli sa pagsayumang iyan ni Nabot sunod-sunod an maraot na ginibo ni Hading Ahab asin kan saiyang agom. Tanganing makua an ubasan na minamawot kan saiyang agom, may ginibong pakana si Jezebel tanganing maakusaran si Nabot na nagresulta sa paggadan ki Nabot asin sa saiyang mga aking lalaki. Ano an gigibuhon ni Jehova sa grabeng inhustisyang ini?\nAN MATANOS NA PAGHUKOM NIN DIYOS\n6, 7. Paano ipinahiling ni Jehova na siya mamumuton sa hustisya, asin paano kaini naranga an mga kapamilya asin amigo ni Nabot?\n6 Sinugo tulos ni Jehova si Elias tanganing kumprontaron si Ahab. Hinukuman ni Elias si Ahab bilang sarong paragadan asin parahabon. Ano an sentensiya ni Jehova? Mangyayari ki Ahab, sa agom niya, pati sa saindang mga aki an nangyari ki Nabot asin sa mga aking lalaki kaini.—1 Ha. 21:17-25.\n7 Ikinamundong marhay kan mga kapamilya asin mga amigo ni Nabot an nangyari dahil sa grabe karaot na mga ginibo ni Ahab. Pero siguradong naranga man sinda sa pakaaram na bako nanggad buta si Jehova sa inhustisyang idto asin na inasikaso niya tulos iyan. Pero, posibleng marhay na nabalo an saindang kapakumbabaan asin pagtitiwala ki Jehova huli sa biglang pagbabago kan mga pangyayari.\n8. Ano an ginibo ni Ahab kan maaraman niya an mensahe nin paghukom ni Jehova, asin ano an nagin resulta kaiyan?\n8 Kan maaraman ni Ahab an paghukom ni Jehova sa saiya, ‘ginisi niya an saiyang gubing saka nagsulot nin sako; nag-ayuno siya, nagtuturog na may sulot na sako, asin naglalakaw na mamundo nin makuri.’ Nagpakumbaba si Ahab! Huli kaiyan, sinabi ni Jehova ki Elias: ‘Huling nagpakumbaba siya sa atubangan ko, dai ko ipapaabot sa saiya an kapahamakan mantang nabubuhay siya; ipapaabot ko an kapahamakan sa panahon kan saiyang aking lalaki.’ (1 Ha. 21:27-29, BPV *; 2 Ha. 10:10, 11, 17) Si Jehova, “an parasiyasat nin mga puso,” nagpahiling nin pagkahirak ki Ahab.—Tal. 17:3, NW.\nAN KAPAKUMBABAAN SARONG PROTEKSIYON\n9. Taano ta magigin proteksiyon para sa mga kapamilya asin amigo ni Nabot an kapakumbabaan?\n9 Ano daw an nagin epekto kan desisyon na iyan sa mga nakakaaram kan marauton na krimen na ginibo ni Ahab? An garo pagkabaliktad na ini kan hatol posibleng nakabalo sa pagtubod kan mga kapamilya asin amigo ni Nabot. Kun arog kaiyan an nangyari, magigin proteksiyon sa sainda an kapakumbabaan huling papahiruon sinda kaiyan na padagos na magin maimbod sa pagsamba ki Jehova, na nagtitiwala na imposibleng makagibo nin inhustisya an saindang Diyos. (Basahon an Deuteronomio 32:3, 4. *) Si Nabot, an saiyang mga aking lalaki, asin an saindang pamilya makakaeksperyensiya nin perpektong hustisya pag binuhay na liwat ni Jehova an mga matanos. (Job 14:14, 15; Juan 5:28, 29) Saro pa, aram nin sarong tawong mapakumbaba na ‘huhukuman kan [tunay na] Diyos an gabos niyatong gibo, marahay man o maraot, maski an mga bagay na ginibo sa hilom.’ (Par. 12:14, BPV) Iyo, pag naghuhukom si Jehova tinuturutimbang niya pati an mga bagay na dai niyato aram. Kaya an kapakumbabaan proteksiyon sa satong espirituwalidad.\n10, 11. (a) Sa anong mga sitwasyon tibaad mabalo an satong pagmansay dapit sa hustisya? (b) Sa anong mga paagi nagigin proteksiyon sa sato an kapakumbabaan?\n10 Ano daw an magigin reaksiyon mo kun an mga elder gumibo nin desisyon na dai mo masabutan o na tibaad dai ka uyon? Halimbawa, ano an gigibuhon mo kun ika o an saro na harani sa saimo mawaran nin iniingat-ingatan na pribilehiyo? Paano kun an agom mo, an aki mong lalaki o babayi, o an harani mong amigo matiwalag asin dai ka uyon sa desisyon? Paano kun sa hiling mo napasala an mga elder sa pagpahiling nin pagkahirak sa sarong nagkasala? Puwedeng mabalo kan arog kaiyan na mga sitwasyon an pagtubod niyato ki Jehova asin sa mga areglo niya sa saiyang organisasyon. Paano magigin proteksiyon sa saimo an kapakumbabaan kun may arog kaiyan na pagbalo? Pag-isipan an duwang paagi.\nAno an gigibuhon mo kun may ipaisi an mga elder na sarong desisyon na dai ka uyon? (Hilingon an parapo 10, 11)\n11 Inot, papahiruon kita kan kapakumbabaan na akuon na dai niyato aram an gabos na detalye. Gurano man kadakul kan aram niyato dapit sa sarong sitwasyon, si Jehova sana an nakakabasa nin puso. (1 Sam. 16:7) Kun tatandaan niyato an dai maninigaran na katunayan na iyan, papahiruon kita kaiyan na magin mapakumbaba, na akuon na may mga limitasyon kita, asin na liwaton an satong pagmansay sa bagay na iyan. Ikaduwa, matatabangan kita kan kapakumbabaan na magin mapagpasakop asin mapasensiya mantang hinahalat na itanos ni Jehova an ano man na inhustisya na nahiling o naeksperyensiyahan niyato. Arog iyan kan isinurat nin sarong madunong na lalaki: ‘Magkakaigwang karahayan an may pagkatakot sa Diyos, alagad ta dai magkakaigwa nin karahayan an tampalasan, dai niya mapapalawig an mga aldaw niya.’ (Qoh. [Par.] 8:12, 13, An Banal na Biblia) Kaya an pagigin mapakumbaba talagang para sa pinakaikakarahay kan gabos na imbuwelto.—Basahon an 1 Pedro 5:5.\nPAGSAGIN-SAGIN SA LAOG NIN KONGREGASYON\n12. Ano an pag-uulayan niyato ngunyan, asin taano?\n12 An mga Kristiyano kan inot na siglo sa Antioquia sa Siria napaatubang sa sarong sitwasyon na nakabalo bako sana sa saindang kapakumbabaan kundi pati man sa saindang pagigin andam na magpatawad. Pag-ulayan niyato an pangyayaring iyan asin hilingon ta kun paano iyan makakatabang sa sato na siyasaton an satong sadiri kun baga lubos kitang nagpapatawad. Mahihiling ta man diyan kun paano konektado an pagpapatawad sa pagmansay ni Jehova dapit sa hustisya.\n13, 14. Nagkaigwa si apostol Pedro nin anong mga pribilehiyo, asin paano siya nagpahiling nin kusog nin buot?\n13 Sarong midbid na magurang sa Kristiyanong kongregasyon si apostol Pedro. Amigo siya ni Jesus asin tinawan siya nin mahahalagang asignasyon. (Mat. 16:19) Halimbawa, kan 36 C.E., nagkapribilehiyo si Pedro na hulitan si Cornelio asin an gabos na kairiba kaini sa harong. Interesanteng pangyayari ini huling si Cornelio sarong bakong turing Hentil. Kan mag-ako nin banal na espiritu si Cornelio asin an mga kairiba kaini sa harong, sinabi ni Pedro: “Igwa daw nin siisay man na makakapagbawal sa mga ini na mabawtismuhan sa tubig, ngunyan na nag-ako man sinda nin banal na espiritu kapareho ta?”—Gibo 10:47.\n14 Kan 49 C.E., nagmiting an mga apostol asin an kamagurangan sa Jerusalem tanganing pag-ulayan kun baga kaipuhan na turion an mga Hentil na nagin Kristiyano. Sa miting na ini, makusog an buot na ipinagirumdom sa sainda ni Pedro na mga pirang taon pa sana an nakaagi, nag-ako nin banal na espiritu an bakong turing mga Hentil. Yaon mismo si Pedro kan mangyari iyan kaya an saiyang testimonya dakulang tabang sa namamahalang grupo kan inot na siglo sa paggibo nin desisyon. (Gibo 15:6-11, 13, 14, 28, 29) Siguradong pinahalagahan pareho kan mga Judio asin Hentil na Kristiyano an pagigin pusuan ni Pedro sa pagsabi kan mga detalyeng iyan. Madali nanggad magtiwala sa arog kaiyan na tugang na maygurang sa espirituwal!—Heb. 13:7.\n15. Ano an salang nagibo ni Pedro mantang yaon siya sa Antioquia sa Siria? (Hilingon an ritrato sa kapinunan kan artikulo.)\n15 Dai nahaloy pagkatapos kan miting na idto kan 49 C.E., nagbisita si Pedro sa Antioquia sa Siria. Mantang yaon siya diyan, daing pag-alangan siyang nakiiba-iba sa mga tugang na Hentil. Siguradong nakinabang sinda sa kaaraman asin eksperyensiya ni Pedro. Kaya, siyertong nagngalas asin nadisganar sinda kan bigla na sanang dai na si Pedro nakikisabay sa sainda sa pagkakan. Naimpluwensiyahan ni Pedro an iba pang mga Judio sa kongregasyon pati na si Bernabe. Taano ta nagibo nin sarong maygurang sa espirituwal na Kristiyanong magurang sa kongregasyon an salang paghusgar na iyan na puwedeng magin kawsa nin pagkabaranga sa kongregasyon? An mas mahalaga, anong leksiyon an manunudan niyato sa salang nagibo ni Pedro na makakatabang sa sato kun makulgan an satong buot huli sa mga sinabi o ginibo nin sarong elder?\n16. Paano itinanos si Pedro, asin ano an tibaad mga maihapot niyato?\n16 Basahon an Galacia 2:11-14. Nagpadaog si Pedro sa pagkatakot sa tawo. (Tal. 29:25) Dawa direktang naaraman ni Pedro kun ano an paghiling ni Jehova sa mga Hentil, natakot siya sa sasabihon kan mga turing Judio sa kongregasyon sa Jerusalem. Yaon man kaidto si apostol Pablo sa miting sa Jerusalem kan 49 C.E. asin nadangog niya na idinepensa ni Pedro an mga Hentil. Kaya sa Antioquia, kinumprontar niya si Pedro asin ibinuyagyag an pagsagin-sagin kaini. (Gibo 15:12; Gal. 2:13) Ano daw an magigin epekto kaiyan sa mga Kristiyanong Hentil na nakulgan ni Pedro? Tutugutan daw nindang mapaluya kan inhustisyang ini an saindang pagtubod? Mawawaran daw si Pedro nin mga pribilehiyo huli sa sala niyang nagibo?\n17 Minalataw na nagpakumbaba si Pedro asin inako an pagtatanos ni Pablo. Mayong sinasabi sa Kasuratan na nawara sa saiya an mga pribilehiyo niya. Sa katunayan kan huri, pinasabngan siyang gumibo nin duwang surat na nagin kabtang kan Bibliya. Risahon man na sa ikaduwang surat niya, inapod ni Pedro si Pablo na “namumutan niyatong tugang.” (2 Ped. 3:15) Dawa ngani posibleng nakulgan an mga Hentil na miyembro kan kongregasyon huli sa salang paghusgar ni Pedro, padagos siyang ginamit ni Jesus, an payo kan kongregasyon. (Efe. 1:22) Kaya, oportunidad idto para sa mga miyembro kan kongregasyon na arugon an pagigin mapagpatawad ni Jesus asin kan saiyang Ama. Mayo man lugod nin siisay man sa sainda na nagtugot na magluya an saiyang pagtubod huli sa salang nagibo nin sarong bakong perpektong tawo.\n18. Sa anong mga sitwasyon tibaad kaipuhan niyatong ipahiling an pagmansay ni Jehova dapit sa hustisya?\n18 Arog kan inot na siglo, mayo man nin perpektong mga elder sa Kristiyanong kongregasyon ngunyan huling “gabos . . . kita napapasala nin dakul na beses.” (Sant. 3:2) Tibaad madali sana para sa sato na mag-uyon diyan, pero an masakit pag kita na mismo an apektado kan pagkabakong perpekto nin sarong kapagtubod. Sa sitwasyon na iyan, aarugon ta daw an pagmansay ni Jehova dapit sa hustisya? Halimbawa, ano an gigibuhon mo kun an sarong elder igwa nin sinabing medyo may pagpapalain-lain? Tutugutan mo daw na magluya an pagtubod mo kun an sarong elder makapagsabi nin dai pinag-isipan na komento na nakakulog sa buot mo? Imbes na magkongklusyon tulos na bako na siyang kuwalipikadong magin elder, mapasensiya ka daw na mahalat ki Jesus, an payo kan kongregasyon? Hihinguwahon mo daw na magin mas mapagsabot, na tibaad iniisip-isip an dakul na taon nang maimbod na paglilingkod kan brother na iyan? Kun an sarong brother na nakagibo sa saimo nin sala padagos na maglingkod bilang elder o mag-ako pa ngani nin dagdag na mga pribilehiyo, mauugma ka daw para sa saiya? Kun magigin andam kang magpatawad, maipapahiling mo na inaarog mo an pagmansay ni Jehova dapit sa hustisya.—Basahon an Mateo 6:14, 15.\n19. Ano an dapat na magin determinasyon niyato?\n19 Hinahalat-halat na kan mga namumuot sa hustisya an aldaw na biyo nang paparaon ni Jehova an gabos na inhustisya na sinasapar kan mga tawo huli ki Satanas asin kan saiyang maraot na kinaban. (Isa. 65:17) Sagkod na dai pa iyan nag-aabot, lugod na magin determinado an lambang saro sa sato na arugon an pagmansay ni Jehova dapit sa hustisya paagi sa mapakumbabang pag-ako na may mga limitasyon kita asin lubos na pagpatawad sa mga nakakagibo nin sala sa sato.\n^ par. 9 Deuteronomio 32:3, 4 (NW): “Huli ta ipapahayag ko an ngaran ni Jehova. Sabihon nindo sa iba an mapadapit sa kadakulaan kan satuyang Diyos! An Dakulang Gapo, perpekto an saiyang gibo, huli ta an gabos niyang ginigibo may hustisya. Siya Diyos na maimbod na nungkang naggigibo nin daing hustisya; siya matanos asin makatanusan.”


Rimas - Wikipedia\nRimas na tinanom, gurang na\nAn Rimas o kulo' (Artocarpus altilis (Parkinson) Fosberg; Ingles, breadfruit) nagkakahoy na tinanom. Nalangkaw ini sagkod sa 26 metros, nadakula an kahawakan asin an poon napusog huli sa mga dalig (oldot na darakulang gamot) niya. An dahon niya makintab na berde, may mga "oro-espada" an palibot asin an irarom may hibo'. Darakula an dahon niya, na an laba poon 9 abot 36 na pulgada asin an lakbang kaini 8 abot 20 pulgada.\nAn bunga niya nakakaagid sa bunga nin ogob, matabilog pero may kalabaan asin may mga mata-mata pero mayong mga "tunok" na arog kan ogob. Kadaklan kan rimas mayong pisog an bunga, pero igwa man ibang klaseng rimas na may pisog. Igdi sa bikol, an klase kan rimas na lakop madaling mabisto sa ogob kun ini may bunga pero kun mayong bunga, madaling midbiron sa bilang kan oro-espadang mga panas sa palibot kan darakula niyang dahon. An rimas tolo sana parati an mapapanas na "espada" sa ibong-ibong kan dahon, orawang an ogob dai nababa sa limang 'oro-espada' an mga panas niya ibong-ibong kan dahon.\nAn mga burak kaini iba-iba an pinupo'nan. An "lalaking" burak pirino asin natitipon sa garo batuta na an apod kan panahon "aboyabos" o palukpok na nalaba poon lima (5) abot kagduwang (12) pulgada. An aboyabos enot kolor giyaw hasta paggurang nakolor nang kayumanggihon. An "babaeng" burak natipon sa malaberdeng matunoktunok na payopayo na nalaba abot duwa may kabangang pulgada, may saro' kabanga an diametro, na iyo ini an nabibilog na bunga kan rimas. An aboyabos kaini ginagamit kan mga Agta na garo kwenta katol. Pakabalada ini na nagin agil na nanggad, ini sinusubsoban. Luway-luway na pinapa-pa an aboyabos asin an aso kaini garo mansana arog kan sa katol na padulag sa namok.\nAn bunga kan rimas parati prinipritos asin may namit arog kan kamote. Pero pwede man luto na pinakro. Sa ibang lugar kakanon ining pan-oroaldaw na ginugulay man o kwenta maluto.\nBungang rimas, Filipinas\nDahon, bunga asin aboyabos/palukpok\nPinaghugot gikan sa "https://bcl.wikipedia.org/w/index.php?title=Rimas&oldid=201095"\nHuring pigliwat an pahinang ini kan 26 Enero 2021, alas 01:47.


Ihinahayag kan Buhay ni Jesus an “Kadonongan Hale sa Dios” | Rumani\nBASAHON SA Afrikaans Albanian Aleman Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Español Estonian Ewe Finnish Ga Georgian Griego Haitian Creole Hapon Hausa Hiligaynon Hindi Hungarian Iloko Indonesian Ingles Italiano Kikuyu Kiluba Kinyarwanda Kirghiz Kirundi Kisonge Kongo Koreano Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Rarotongan Romanian Ruso Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\nIhinahayag ni Jesus an “Kadonongan Hale sa Dios”\n1-3. Ano an nagin reaksion kan dating kataraed ni Jesus sa saiyang pagtotokdo, asin ano an dai ninda namidbid manongod sa saiya?\nNAMUNGNAN an mga nagdadangog. An hoben na lalaking si Jesus nagtitindog sa atubangan ninda sa sinagoga asin nagtotokdo. Bako siang estranghero sa sainda—nagdakula sia sa siudad ninda, asin sa dakol na taon nagtrabaho sia sa tahaw ninda bilang sarong panday. Tibaad an nagkapira sa sainda nag-iistar sa mga harong na katabang si Jesus sa pagtogdok, o tibaad inooma ninda an saindang daga na an ginagamit mga arado asin sakal na ginibo kan saiya mismong mga kamot. * Alagad ano an magigin reaksion ninda sa pagtotokdo kan dating panday na ini?\n2 An kadaklan na nagdadangog nagngalas nin labi-labi, na naghahapot: “Saen kinua kan tawong ini an kadonongan na ini?” Alagad nagkomento man sinda: “Ini an panday na aki ni Maria.” (Mateo 13:54-58; Marcos 6:1-3) Makamomondo, an dating kataraed ni Jesus nangatanosan, ‘An panday na ini taga digdi sana man kapareho niato.’ Sa ibong kan kadonongan sa saiyang mga tataramon, hinaboan sia ninda. Dai ninda aram na an kadonongan na ipinaaabot nia bakong saiya.\n3 Saen talaga kinua ni Jesus an kadonongan na ini? “An sakong itinotokdo bako ko,” sabi nia, “kundi kaidtong nagsugo sa sako.” (Juan 7:16) Ipinaliwanag ni apostol Pablo na si Jesus “nagin kadonongan hale sa Dios para sa sato.” (1 Corinto 1:30) An sadiring kadonongan ni Jehova nahahayag paagi sa saiyang Aki, si Jesus. Tunay nanggad, totoo ini sagkod na nasabi ni Jesus: “Ako asin an Ama saro sana.” (Juan 10:30) Siyasaton niato an tolong langtad na dian ipinaheling ni Jesus an “kadonongan hale sa Dios.”\nAn Saiyang Itinokdo\n4. (a) Ano an pinakatema kan mensahe ni Jesus, asin taano iyan ta importanteng marhay? (b) Taano an konseho ni Jesus ta pirmeng praktikal asin sa pinakaikararahay kan mga naghihinanyog sa saiya?\n4 Enot, estudyare an itinokdo ni Jesus. An pinakatema kan saiyang mensahe “an maogmang bareta kan kahadean.” (Lucas 4:43) Iyan importanteng marhay huli sa magigin papel kan Kahadean sa pagbindikar kan soberaniya ni Jehova asin sa pagtao nin nagdadanay na mga bendisyon sa katawohan. Sa saiyang pagtotokdo, nagtao man si Jesus nin madonong na konseho para sa buhay sa aroaldaw. Sia nagin an ihinulang “Makangangalas na Parahatol.” (Isaias 9:6) Tunay nanggad, paano dai magigin makangangalas an saiyang konseho? Sia may hararom na kaaraman sa Tataramon asin kabotan nin Dios, ekselenteng pakasabot sa naturalesa nin tawo, asin hararom na pagkamoot sa katawohan. Huli kaini, an konseho nia pirmeng praktikal asin sa pinakaikararahay kan mga naghihinanyog sa saiya. Si Jesus nagtaram nin “mga tataramon nin buhay na daing katapusan.” Iyo, kun susunodon, an konseho nia nagbubunga nin kaligtasan.—Juan 6:68.\n5. Ano an nagkapira sa mga tema na trinatar ni Jesus sa Sermon sa Bukid?\n5 An Sermon sa Bukid bantog na halimbawa kan daing kaagid na kadonongan na yaon sa mga katokdoan ni Jesus. An sermon na ini, na nasusurat sa Mateo 5:3–7:27, mga 20 minutos sana gayod kun ipapahayag. Minsan siring, an konseho kaiyan dai apektado nin panahon—may halaga ngonyan arog kan iyan enot na itao. Trinatar ni Jesus an kadakoldakol na tema, kaiba an kun paano papakarhayon an relasyon sa iba (5:23-26, 38-42; 7:1-5, 12), kun paano magdadanay na malinig sa moral (5:27-32), asin kun paano magkakaigwa nin makahulogan na buhay (6:19-24; 7:24-27). Alagad dai sana sinabihan ni Jesus an mga naghihinanyog sa saiya kun ano an madonong na dalan; iyan pinatunayan nia sa sainda paagi sa pagpaliwanag, pagrason, asin pagtao nin prueba.\n6-8. (a) Anong mapuersang mga dahelan na likayan an kahaditan an itinatao ni Jesus? (b) Ano an nagpapaheling na an konseho ni Jesus nagpapabanaag nin kadonongan hale sa itaas?\n6 Estudyare, halimbawa, an madonong na konseho ni Jesus sa kun paano aatubangon an kahaditan manongod sa materyal na mga bagay, arog kan sinasabi sa Mateo kapitulo 6. “Dai na kamo magparahadit dapit sa saindong kalag kun ano an saindong kakakanon o kun ano an saindong iinomon, o dapit sa saindong hawak kun ano an saindong gugubingon,” an hatol sa sato ni Jesus. (Bersikulo 25) An kakanon asin gubing pundamental na mga pangangaipo, asin natural sanang mapurisaw manongod sa pakakua kan mga ini. Alagad sinasabi sa sato ni Jesus na ‘dai na magparahadit’ manongod sa siring na mga bagay. * Taano?\n7 Hinanyoga mantang nakabebensir na nangangatanosan si Jesus. Mantang tinawan kita ni Jehova nin buhay asin hawak, dai daw nia kayang magtao nin kakanon na masustenir sa buhay na iyan asin nin gubing para sa hawak na iyan? (Bersikulo 25) Kun tinatawan nin Dios nin kakanon an mga gamgam asin ginugubingan nia nin kagayonan an mga burak, seguradong mas aatamanon nia an mga tawong nagsasamba sa saiya! (Bersikulo 26, 28-30) An totoo, dai man sanang kahulogan an dai maninigong paghadit. Dai kaiyan mapalalawig an satong buhay dawa kadikit. * (Bersikulo 27) Paano niato malilikayan an kahaditan? Si Jesus nagkokonseho sa sato: Padagos na enoton sa buhay an pagsamba sa Dios. An mga naggigibo kaiyan makakapagkompiar na an gabos nindang pangangaipo sa aroaldaw “idadagdag” sa sainda kan saindang langitnon na Ama. (Bersikulo 33) Ultimo, nagtatao si Jesus nin praktikal na marhay na suhestion—saro-saro sanang aldaw an isipon. Taano ta idadagdag an mga kahaditan sa aga sa mga kahaditan ngonyan? (Bersikulo 34) Apuera kaiyan, taano ta paghahaditan nin sobra an mga bagay na tibaad nungka man na mangyayari? Sa pag-aplikar kan siring na madonong na konseho puede kitang makaligtas sa dakol na kamondoan sa pano nin tension na kinaban na ini.\n8 Malinaw nanggad, an konsehong itinao ni Jesus arog kapraktikal ngonyan kan iyan itao haros 2,000 na taon na an nakaagi. Bako daw na iyan prueba nin kadonongan hale sa itaas? Dawa an pinakamarahay na hatol nin mga parahatol na tawo nagigin lihis na sa uso asin dai mahaloy rinerebisar o sinasalidahan. Minsan siring, an mga katokdoan ni Jesus nagdadanay minsan agihan nin halawig na panahon. Alagad dai niato iyan maninigong ipagngalas, ta an Makangangalas na Parahatol na ini nagtaram “kan mga tataramon nin Dios.”—Juan 3:34.\nAn Saiyang Paagi nin Pagtotokdo\n9. Ano an sinabi nin nagkapirang soldados manongod sa pagtotokdo ni Jesus, asin taano ta bako ining pagpasobra?\n9 An ikaduwang langtad na dian ipinabanaag ni Jesus an kadonongan nin Dios iyo an saiyang paagi nin pagtotokdo. Sarong beses, an nagkapirang soldados na isinugong arestaron sia nagbalik na daing dara, na sinasabi: “Mayo pa nin ibang tawo na nagtaram nin arog kaini.” (Juan 7:45, 46) Ini bakong pagpasobra. Sa gabos na tawong nabuhay kasuarin man, si Jesus, na “taga itaas,” an may pinakahararom na burabod nin kaaraman asin eksperyensia na mapagkukuanan. (Juan 8:23) Sia talagang nagtokdo sa paaging dai kaya nin siisay pa man na ibang tawo. Estudyare an duwa sana sa mga metodo kan madonong na Paratokdong ini.\n“An mga kadaklan napangalas nin makuri sa saiyang paagi nin pagtotokdo”\n10, 11. (a) Taano ta dai kitang maginibo kundi pagngalasan an paggamit ni Jesus nin mga ilustrasyon? (b) Ano an mga parabola, asin anong halimbawa an nagpapaheling kun taano an mga parabola ni Jesus ta epektibong marhay sa pagtotokdo?\n10 Epektibong paggamit nin mga ilustrasyon. ‘Si Jesus nagtaram sa mga kadaklan paagi sa mga ilustrasyon,’ an sabi sa sato. “Sa katotoohan, kun mayo nin ilustrasyon dai sia nagtataram sa sainda.” (Mateo 13:34) Dai kitang maginibo kundi pagngalasan an daing kaagid na abilidad nia na itokdo an harararom na katotoohan paagi sa pangaroaldaw na mga bagay. Mga paraomang nagtatanom nin banhi, mga babaeng nag-aandam na gumibo nin tinapay, mga aki na nagkakawat sa saod, mga parasira na binubutong an mga hikot, mga pastor na hinahanap an nawarang karnero—ini mga bagay na dakol nang beses na naheling kan mga naghihinanyog sa saiya. Kun an importanteng mga katotoohan ikinokonektar sa mga bagay na pamilyar, an siring na mga katotoohan madali asin hararom na napapaukit sa isip asin puso.—Mateo 11:16-19; 13:3-8, 33, 47-50; 18:12-14.\n11 Si Jesus parateng naggamit nin mga parabola, haralipot na estorya na kinukuanan nin moral o espirituwal na mga katotoohan. Mantang an mga estorya mas madaling masabotan asin magirumdoman kisa mga ideyang abstrakto, an mga parabola nakatabang na mapreserbar an katokdoan ni Jesus. Sa dakol na parabola, ilinadawan ni Jesus an saiyang Ama paagi sa buhay na marhay na mga ilustrasyon na dai malilingawan nin madali. Halimbawa, siisay baga an dai makasasabot sa punto kan parabola kan aking gastador—na kun an sarong nalagalag magpaheling nin tunay na pagsolsol, maheherak si Jehova asin mapagpadangat na aakoon giraray an sarong iyan?—Lucas 15:11-32.\n12. (a) Sa anong paagi si Jesus naggamit nin mga hapot sa saiyang pagtotokdo? (b) Paano pinasilensio ni Jesus an mga kinuestion an saiyang autoridad?\n12 Ekspertong paggamit nin mga hapot. Naggamit si Jesus nin mga hapot tanganing magiyahan an mga naghihinanyog sa saiya na makaabot sa sadiri nindang konklusyon, siyasaton an saindang mga motibo, o magdesisyon. (Mateo 12:24-30; 17:24-27; 22:41-46) Kan kuestionon kan mga namomoon sa relihion kun baga sia may autoridad na itinao nin Dios, suminimbag si Jesus: “An bautismo daw ni Juan gikan sa langit o gikan sa mga tawo?” Namungnan sa hapot, nagrinasonan sinda: “Kun kita magsabing, ‘Sa langit,’ sia masabi sa sato, ‘Kun siring, tadaw ta dai kamo nagturubod sa saiya?’ Pero kun kita magsabi, ‘Sa mga tawo,’ namemeligro kita sa kadaklan, huli ta sinda gabos ibinibilang si Juan na propeta.” Sa katapustapusi, suminimbag sinda: “Dai mi aram.” (Marcos 11:27-33; Mateo 21:23-27) Sa simpleng hapot, nagibo ni Jesus na dai na sinda makataram asin ihayag an pagtraydor sa saindang puso.\n13-15. Paano an parabola kan Samaritanong tataong makipagkapwa-tawo nagpapabanaag kan kadonongan ni Jesus?\n13 Kun beses pinagkokombinar ni Jesus an mga metodo paagi sa pagsaliot nin nakapupukaw nin isip na mga hapot sa saiyang mga ilustrasyon. Kan si Jesus hapoton nin sarong abogadong Judio kun ano an kahagadan tanganing magkamit nin buhay na daing katapusan, itinokdo sia ni Jesus sa Ley ni Moises, na nagboboot nin pagkamoot sa Dios asin sa kapwa. Sa kagustohan na patunayan na sia matanos, naghapot an tawo: “Siisay man nanggad an sakuyang kapwa?” Suminimbag si Jesus paagi sa pag-estorya. Nagbibiahe nin solo an sarong Judio kan sia salakayon nin mga parahabon, na binayaan siang haros gadan na. May nag-aging duwang Judio, enot sarong saserdote dangan sarong Levita. Dai sia inintindi kan duwa. Alagad ta may nag-abot na sarong Samaritano. Huli sa pagkaherak, maboot niang binolong an mga lugad kan biktima asin mamomoton na dinara an tawo sa harayo sa peligrong harong na dadagosan na duman sia puedeng maomayan. Sa pagtapos kan estorya, hinapot ni Jesus an naghapot sa saiya: “Siisay sa tolong ini an sa paghona mo ginibo an saiyang sadiri na kapwa kan lalaki na naholog sa kamot kan mga parahabon?” Napiritan an tawong sumimbag: “An guminawe na may pagkaherak sa saiya.”—Lucas 10:25-37.\n14 Paano ipinababanaag kan parabola an kadonongan ni Jesus? Kan kaaldawan ni Jesus, iinaplikar kan mga Judio an terminong “kapwa” sa mga nag-ootob sana kan saindang mga tradisyon—bako nanggad na sa mga Samaritano. (Juan 4:9) Kun an pagkaestorya ni Jesus Samaritano an biktima asin Judio an nagtabang, magigibo daw kaiyan na imbalido an prehuwisyo? Madonong na ginibo ni Jesus an estorya na Samaritano an mamomoton na nag-ataman sa sarong Judio. Mangnoha man an hapot ni Jesus sa poro kan estorya. Liniwat nia an idinodoon kan terminong “kapwa.” An abogado garo baga naghapot: ‘Siisay an maninigong mag-ako kan sakong pagkamoot sa kapwa?’ Alagad an hapot ni Jesus: “Siisay sa tolong ini an sa paghona mo ginibo an saiyang sadiri na kapwa?” An idinoon ni Jesus, bakong an nag-ako kan kabootan, an biktima, kundi an nagpaheling kan kabootan, an Samaritano. An tunay na kapwa nagsasadiring kabotan na magpaheling nin pagkamoot sa iba ano man an etnikong pinaghalean ninda. Mayo na nin mas epektibo pang paagi na magigibo si Jesus tanganing ikadoon an saiyang punto.\n15 Makangangalas daw na an mga tawo napangalas nin makuri sa “paagi nin pagtotokdo” ni Jesus asin nadagkang rumani sa saiya? (Mateo 7:28, 29) Sarong beses may “sarong dakulang kadaklan” na nagdanay harani sa saiya sa laog nin tolong aldaw, na dai ngani nagkakakan!—Marcos 8:1, 2.\nAn Saiyang Pamumuhay\n16. Sa anong paagi nagtao si Jesus nin “praktikal na prueba” na sia ginigiyahan kan kadonongan nin Dios?\n16 An ikatolong langtad na dian ipinabanaag ni Jesus an kadonongan ni Jehova iyo an saiyang pamumuhay. An kadonongan praktikal; iyan epektibo. “Siisay an madonong dian sa saindo?” an hapot kan disipulong si Santiago. Dangan sinimbag nia an sadiri niang hapot, na an sabi: “Pabayaan na an tama niang gawe-gawe magtao nin praktikal na prueba kaiyan.” (Santiago 3:13, The New English Bible) An iginawe ni Jesus nagtao nin “praktikal na prueba” na sia ginigiyahan kan kadonongan nin Dios. Estudyaran niato kun paano sia nagpaheling nin marahay na paghusgar, sa saiyang pamumuhay sagkod sa pagtratar nia sa iba.\n17. Ano an mga nagpaparisa na sangkap an pagigin timbang ni Jesus sa saiyang buhay?\n17 Narisa daw nindo na an mga tawong mayo nin marahay na paghusgar parate na sobrang marhay an mga ginigibo? Iyo, kaipuhan an kadonongan tanganing magin timbang. Nagpapabanaag nin diosnon na kadonongan, sangkap an pagkatimbang ni Jesus. Orog sa gabos na iba pa, inenot nia sa saiyang buhay an espirituwal na mga bagay. Sibot-sibot sia sa gibong pagpahayag kan maogmang bareta. “Sa katuyohan na ini na ako napadigdi,” sabi nia. (Marcos 1:38) Naturalmente, an materyal na mga bagay bakong pangenot para sa saiya; minalataw na kadikiton an materyal niang rogaring. (Mateo 8:20) Minsan siring, bako siang tawong nagpapainda sa sadiri. Arog kan saiyang Ama, an “maogmang Dios,” si Jesus tawong magayagaya, asin nakadagdag sia sa kagayagayahan nin iba. (1 Timoteo 1:11; 6:15) Kan sia manginasal—na sa tipikong mga kamugtakan may musika, kantahan, asin paggayagaya—dai sia nagduman tanganing darahan nin kamondoan an okasyon. Kan maubos an arak, an tubig ginibo niang masiram na arak, inomon na “nagpapagayagaya sa puso nin magagadanon na tawo.” (Salmo 104:15; Juan 2:1-11) Inako ni Jesus an dakol na imbitasyon sa pagkakan, asin parate niang ginamit an siring na mga okasyon sa pagtotokdo.—Lucas 10:38-42; 14:1-6.\n18. Paano si Jesus nagpaheling nin daing kasalasalang paghusgar sa pagtratar nia sa saiyang mga disipulo?\n18 Si Jesus nagpaheling nin daing kasalasalang paghusgar sa pagtratar nia sa iba. An pakarorop nia sa naturalesa nin tawo nagtao sa saiya nin malinaw na pagmansay sa saiyang mga disipulo. Aram niang marhay na sinda bakong sangkap. Pero, namansayan nia an marahay na mga kualidad ninda. Naheling nia an potensial sa mga tawong ini na dinagka ni Jehova. (Juan 6:44) Sa ibong kan mga pagkukulang ninda, nagpaheling si Jesus nin pagigin andam na magtiwala sa sainda. Ipinaheheling an pagtitiwalang iyan, idinelegar nia an magabat na paninimbagan sa saiyang mga disipulo. Isinugo nia sindang maghulit kan maogmang bareta, asin may pagkompiar sia sa abilidad ninda na otobon an sugong iyan. (Mateo 28:19, 20) An librong Mga Gibo nagpapatotoo na fiel nindang hinaman an ipinagibo nia sa sainda. (Gibo 2:41, 42; 4:33; 5:27-32) Malinaw, kun siring, nagin madonong si Jesus sa pagtitiwala sa sainda.\n19. Paano ipinaheling ni Jesus na sia “mahoyo asin may kababaan an puso”?\n19 Arog kan nasabotan niato sa Kapitulo 20, iinaasosyar kan Biblia an kapakumbabaan asin kahoyoan sa kadonongan. Siempre, si Jehova an nagtatao kan pinakamarahay na halimbawa sa bagay na ini. Alagad kumusta man si Jesus? Nakaoogmang maheling an kapakumbabaan na ipinaheling ni Jesus sa pagtratar sa saiyang mga disipulo. Bilang sangkap na tawo, sia nakalalabi sa sainda. Pero, dai nia pinagmenos an saiyang mga disipulo. Nungka na hiningoa nia na sinda makamateng mas hababa o daing kakayahan. Al kontraryo, makonsiderasyon sia sa mga limitasyon ninda asin pasensioso sa mga pagkukulang ninda. (Marcos 14:34-38; Juan 16:12) Bako daw na makahulogan na dawa mga aki pamugtak an boot ki Jesus? Segurado na napaparani sinda sa saiya ta namatean ninda na sia “mahoyo asin may kababaan an puso.”—Mateo 11:29; Marcos 10:13-16.\n20. Paano nagpaheling nin pagkarasonable si Jesus sa pagtratar sa babaeng Hentil na an aking babae sinasaniban nin demonyo?\n20 Nagpaheling si Jesus nin diosnon na kapakumbabaan sa saro pang importanteng paagi. Sia rasonable, o mapagpahunod, kun ini ginigibong tama nin pagkaherak. Girumdoma, halimbawa, kan makimaherak sa saiya an sarong babaeng Hentil na paomayan an aking babae kaini na makuring sinasaniban nin demonyo. Sa tolong manlaenlaen na paagi, ipinarisa ni Jesus sa primero na dai nia ini tatabangan—enot, sa dai pagsimbag sa saiya; ikaduwa, sa direktamenteng pagsabi na sia isinugo, bakong sa mga Hentil, kundi sa mga Judio; asin ikatolo, sa pagtao nin ilustrasyon na sa maboot na paagi nagdoon kan iyo man sanang punto. Minsan siring, sige-sige pa man giraray an babae, na nagtatao nin prueba nin ekstraordinaryong pagtubod. Nin huli sa pambihirang kamugtakan na ini, ano an nagin reaksion ni Jesus? Ginibo nia nin eksakto an sinabi niang dai nia gigibohon. Pinaomayan nia an aking babae kan babae. (Mateo 15:21-28) Pambihirang kapakumbabaan, bako daw? Asin girumdoma, an kapakumbabaan iyo an basehan nin tunay na kadonongan.\n21. Taano ta maninigo niatong hingoahon na arogon an personalidad, pagtaram, asin paagi nin paghiro ni Jesus?\n21 Kanigoan an pasasalamat niato na ihinahayag sa sato kan mga Ebanghelyo an mga tataramon asin ginibo kan pinakamadonong na tawo na nabuhay kasuarin man! Girumdomon niato na si Jesus sangkap na ladawan kan saiyang Ama. Sa pag-arog sa personalidad, pagtaram, asin paagi nin paghiro ni Jesus, kukultibaron niato an kadonongan hale sa itaas. Sa masunod na kapitulo, maheheling niato kun paano niato ikaaaplikar sa satong buhay an diosnon na kadonongan.\n^ par. 1 Kan mga panahon kan Biblia, an mga panday tinatangdanan sa pagtogdok nin mga harong, asin paggibo nin mga muebles saka kasangkapan sa pag-oma. Si Justinong Martir, kan ikaduwang siglo C.E., nagsurat manongod ki Jesus: “Kaugalean niang magtrabaho bilang panday kan nasa kaibanan nin mga tawo, na naggigibo nin mga arado asin sakal.”\n^ par. 6 An berbong Griego na trinadusir na “mahadit” nangangahulogan “maparayo an atension kan isip.” Sa pagkagamit sa Mateo 6:25, iyan nanonongod sa may kahaditan na takot na nakapararayo kan atension o nakababanga kan isip, na hinahale an kagayagayahan sa buhay.\n^ par. 7 Sa katunayan, ipinaheling nin sientipikong pagsiyasat na an sobrang paghadit asin tension puedeng magsapeligro sa sato sa helang sa puso asin sa dakol pang ibang kamatean na makapalilipot sa buhay.\nTalinhaga 8:22-31 Paano an pagkaladawan sa personipikadong kadonongan tama sa sinasabi kan Biblia manongod sa panganay na Aki ni Jehova?\nMateo 13:10-15 Paano an mga ilustrasyon ni Jesus epektibo sa paghayag kan aktitud sa puso kan mga naghihinanyog sa saiya?\nJuan 1:9-18 Taano ta ikinahayag ni Jesus an kadonongan nin Dios?\nJuan 13:2-5, 12-17 Paano naggamit nin praktikal na leksion si Jesus, asin ano an itinokdo nia sa saiyang mga apostol paagi kaiyan?


Home / Bicol / DPWH / News / Utang kan DPWH Bicol sa mga contratista, nagpapara dakula pa\nUtang kan DPWH Bicol sa mga contratista, nagpapara dakula pa\nBicol Standard Newspaper Wednesday, December 19, 2018 Bicol, DPWH, News\nLEGAZPI CITY (Bicol Standard) -- Dakula nang problema an inaatubang ngonian kan Department of Public Works and Highways (DPWH) sa Bicol nin huli sa dakula nang kantidad nin cuarta an dai nababayadan sa saindang mga contratista.\nSegun sa pahayag kan official kan DPWH sa region, na habo magpasambit kan pangaran, nag aagrangay na an mga contratista nin huli sa matatapos na an taon, dai nakaka collecta an mga contratista, na mayo sinda nin cash.\nMismong an officina regional kan DPWH an nagkukulog na an payo sa kasisimbag sa kapotan kan mga contratista, na nag ngangayo-ngayo na magkaigwa nin collection, ta dakul na an saindang mga babayaran, kabale an mga benefisyon kan mga empleado na dapat maitao antes magtaon an taon.\nBase sa pahayag kan informante, dai makulang sa limang bilyon na pesos an dapat bayaran sa mga contratista hasta sa katapusan kan Nobyembre, nin huli sa tarapos nang patrabaho, alagad mayo nin cuarta an opisina.\nSabi kan budget officer kan sarong distrito sa Camarines Sur, nakatambak na sa saindang officina an mga papeles kan mga contratista, poon pa kan naka-aging tulong bulan, alagad maromarom an paglaom na sinda mababayaran sagkod sa katapusan kan taon.\nMayo pa nin pahayag si DPWH Region V Regional Director Virgilio C. Eduarte mapadapit sa problemang ini.\nUtang kan DPWH Bicol sa mga contratista, nagpapara dakula pa Reviewed by Bicol Standard Newspaper on Wednesday, December 19, 2018 Rating: 5


Infirmary hospital gagamiton sa mga pasyente sa Covid-19\nNagpaluwas nang aviso an Bicol Medical Center (BMC) sa City Hall na pano na an saindang facilidad para sa mga pasyente kan coronavirus disease (Covid-19), kasunod kan mga piglalaog na bagong pasyente na nagpuling mga Locally Stranded Individual (LSIs) alagad nagpositivo matapos ipasairarum sa swab test.\nAn aksyon kan City Hall, gamiton an saindang pig-locked down na Our Lady of Lourdes Infirmary Hospital sa barangay Carolina bilang pag-andam encaso igwa naman na bagong Covid-19 case na mga LSIs na nag-aarabutan sa ciudad.\nIni an mga pahayag ni Alcalde Nelson Legacion matapos avisohan siya ni Dr. Joey Rañola kan BMC na dai na sinda maakong pasyente sa Covid-19 hale sa Ciudad nin Naga mantang pano na an saindang cuarto kan facilidad para sa pasyente na tinatamaan kan ‘’deadly virus’’.\nAn Ciudad nin Naga nagpapasalamat na sa cooperasyon kan publico huli ta zero case na sa Covid 19 sa laog nin cuarenta diyas alagad biglang nagbutwa an duwang caso kan mag-ina na mga locally stranded individuals hale sa Naic, Cavite kan magpuli sa Naga kan Hunyo 14 na nag-agi man kuta sa health protocol kan City Hall matapos kan rapid test alagad pag-abut sa swab test nagpositivo man giraray sa delicadong helang.\nAn ina nag-eedad nin 59 años asin 30 años an aking babae parejong residentes kan Spillyway brgy. Concepcion Pequeña na nagpapabulong na ngonian sa Covid-19 facility kan BMC asin sinda pig-apod na Bicol No. 91 asin Bicol No. 92.\nTolos nagconducir nin contact tracing an task force Covid-19 sa pag-iriba sa familia na pigpa-swab test na anas positivo sa caso asin nadagdagan si duwang pasyente asin pito na gabos sagcod kan Domingong hapon, Hunyo 28. Alagad nadagdagan naman an pasyente sa virus sagcod kasuodma asin igwa nang quince (15) gabos kadakli sa sainda mga taga Spillway, Concepcion Pequeña.\nHuli kan marikas na paglangkaw kan caso sa ciudad, nagdesisyon si Legacion na bukasan sa Covid-19 case an infirmary hospital sa itaas na barangay kan ciudad.\nAfuera kan mga taga Naga igwa pang ibang mga nag-arabutan na LSIs sa saro sa Pasacao, Tinambac,, Balatan, ciudad nin Iriga saro sa Canaman asin saro man sa Bula, gabos digdi sa Camarines Sur na pigpasa-irarum sinda sa swab test alagad anas nagpositivo asin yaon na sa hospital.\nNin huli ta kadakle kan nagpopositivo sa virus mga LSIs nagsurat an jefe ejecutivo sa Inter -Agency Task Force (IATF) na temporaryong pundohon muna an pagtransportar alagad piglinaw niya na habong papulion an mga taga ciudad envez mag-agi sa tamang protocol siring kan pagpa rapid test asin gabos na mga nagpupuruli sa ciudad magpa-cuarintina muna sa laog nin 14 dias.\nAn City Hall nag-andam na kan saindang quarantine facility na gagamiton an Don Leon Mercado High School na nagtugot giraray an Department of Education kan ciudad.


Gibo 10 | Bibliya Online | New World Translation\nBisyon ni Cornelio (1-8)\nNahiling ni Pedro sa bisyon an lininig na mga hayop (9-16)\nDinalaw ni Pedro si Cornelio (17-33)\nIpinahayag ni Pedro an maugmang bareta sa mga Hentil (34-43)\n“An Diyos mayong pinapalain” (34, 35)\nNag-ako an mga Hentil nin banal na espiritu asin binawtismuhan (44-48)\n10 Igwa ngunyan nin sarong lalaki sa Cesarea na an pangaran Cornelio, sarong opisyal nin hukbo* sa inaapod na Tropa Italiana.* 2 Relihiyoso siyang tawo na natatakot sa Diyos pati na an bilog niyang pamilya, asin dakul siyang itinataong tabang sa mga pobre saka pirming nagngangayo-ngayo sa Diyos. 3 Kan mga ikasiyam na oras kan aldaw,* nahiling niya nin malinaw sa sarong bisyon an sarong anghel nin Diyos na nagrani sa saiya asin nagsabi: “Cornelio!” 4 Takuton si Cornelio mantang pinagmamasdan niya an anghel, asin naghapot siya: “Ano po idto Kagurangnan?” Sinabi kaini sa saiya: “An saimong mga pamibi asin pagtabang sa mga pobre nakaabot sa Diyos, asin ginirumdom niya an mga iyan. 5 Kaya ngunyan, isugo mo sa Jope an mga tawuhan mo tanganing padigdihon an sarong lalaki na an pangaran Simon na inaapod man na Pedro. 6 Nagdadagos ini duman ki Simon, sarong paragibo nin balát na may harong sa gilid kan dagat.” 7 Pagkahali tulos kan anghel na nakipag-ulay sa saiya, inapod niya an duwa sa mga suruguon niya saka an sarong maki-Diyos na suldados na kabilang sa mga alalay niya, 8 asin inistorya niya sa sainda an gabos dangan isinugo sinda sa Jope. 9 Kan sunod na aldaw mantang nagpapadagos sinda sa saindang pagbaklay asin harani na sa siyudad, si Pedro man nagsakat sa bubungan kan harong kan mga ikaanom na oras* tanganing mamibi. 10 Alagad nakamati siya nin grabeng gutom asin gusto niyang magkakan. Miyentras na pighahanda an kakanon, nagkaigwa siya nin bisyon, 11 asin nahiling niya an langit na nabuksan asin igwa diyan nin siring sa sarong dakulaon na tamong na garo nakakaputan sa apat na kanto kaini asin itinutunton sa daga; 12 yaon diyan an gabos na klase nin hayop sa daga, idtong mga apat an bitis asin idtong mga nagkakaramang, pati na gabos na klase nin gamgam* sa kalangitan. 13 Dangan sarong boses an nagsabi sa saiya: “Tindog na Pedro, magbuno ka asin magkakan!” 14 Alagad sinabi ni Pedro: “Dai ko lamang gigibuhon iyan Kagurangnan, ta dai pa ako kasuarin man nagkakan nin ano man na maati asin bakong malinig.” 15 Asin nagtaram giraray sa saiya an boses: “Dai mo na pag-apudon na maati an mga bagay na lininig na nin Diyos.” 16 Nagtaram ini sa ikatulong beses, asin tulos-tulos na initaas sa langit an mga nahiling ni Pedro. 17 Kan mismong oras na idto na nariribong pa si Pedro asin nag-iisip-isip kun ano an kahulugan kan nahiling niyang bisyon, an mga lalaking isinugo ni Cornelio naghapot kun sain an harong ni Simon asin nagtindog sa may trangkahan. 18 Nag-apod sinda asin naghapot kun igwa sa harong na idto nin bisitang Simon na inaapod na Pedro. 19 Mantang iniisip-isip pa ni Pedro an manungod sa bisyon, sinabi kan espiritu: “Uya! May tulong lalaki na naghahanap sa saimo. 20 Kaya magbaba ka na asin mag-iba ka sa sainda, asin dai ka na magparaduwa-duwa, huli ta isinugo ko sinda.” 21 Dangan nagbaba si Pedro asin kinaulay an mga lalaki: “Uni ako, an tawong pighahanap nindo. Ano an tuyo nindo?” 22 Sinabi ninda: “Si Cornelio na sarong opisyal nin hukbo tinawan nin Diyos nin instruksiyon paagi sa sarong banal na anghel na padumanon ka sa saiyang harong tanganing magdangog sa mga sasabihon mo. Matanos siyang tawo, may takot sa Diyos, asin magayunon an sinasabi kan gabos na Judio manungod sa saiya.” 23 Kaya pinalaog niya sinda sa harong asin duman nguna pinadagos bilang mga bisita niya. Kinaagahan, buminangon siya asin naghali kaiba ninda, asin may nagkapirang tugang sa Jope na uminiba sa saiya. 24 Kan sunod na aldaw nag-abot siya sa Cesarea. Siyempre, pighahalat sinda ni Cornelio asin tinipon na niya an saiyang mga paryente saka dayupot na mga amigo. 25 Pag-abot ni Pedro sa harong, sinabat siya ni Cornelio asin nagluhod ini sa may pamitisan niya saka nagduko sa saiya. 26 Alagad kinaputan siya ni Pedro, na sinasabi: “Tumindog ka; tawo man ako arog mo.” 27 Mantang kinakaulay niya si Cornelio, naglaog siya asin nahiling niya an dakul na tawong nagkatiripon. 28 Sinabi niya sa sainda: “Aram na aram nindo na sala nanggad sa samuyang Katugunan na an sarong Judio makiiba-iba o magrani sa bako niyang kalahi, pero ipinahiling nin Diyos sa sako na dai ko dapat sabihon na maati o bakong malinig an siisay man na tawo. 29 Iyan an dahilan na dai ako nagsayuma kan pakiulayan akong magdigdi. Kaya an hapot ko ngunyan sa saimo, taano ta pinadigdi mo ako?” 30 Dangan nagsabi si Cornelio: “Apat na aldaw na an nakaagi puon sa mismong oras na ini, namimibi ako kaidto digdi sa harong kan ikasiyam na oras;* tapos bigla na sana, sarong lalaking may nagkikinang na sulot an nagtindog sa atubangan ko 31 asin nagsabi: ‘Cornelio, dinangog nin Diyos an saimong pamibi, asin ginirumdom niya an pagtabang mo sa mga pobre. 32 Kaya, magsugo ka nin maduman sa Jope asin padigdihon mo si Simon na inaapod na Pedro. Bisita siya ni Simon na paragibo nin balát, na an harong nasa gilid kan dagat.’ 33 Huli kaiyan may isinugo tulos ako sa saimo, asin nagpapasalamat nanggad ako na nagdigdi ka. Kaya uni kami gabos ngunyan, nasa atubangan nin Diyos, tanganing magdangog sa gabos na ipinagbuot ni Jehova* sa saimo na sabihon samuya.” 34 Sa siring nagpuon na magtaram si Pedro, asin sinabi niya: “Ngunyan lubos ko nang nasasabutan na an Diyos mayong pinapalain, 35 kundi sa lambang nasyon an tawong natatakot sa saiya asin naggigibo nin matanos saiyang inaako. 36 Ipinaabot niya an saiyang mensahe sa mga aki nin Israel tanganing ipahayag sa sainda an maugmang bareta mapadapit sa katuninungan, na makakamtan paagi ki Jesu-Cristo—siya an Kagurangnan kan gabos. 37 Aram nindo su iristoryahan sa bilog na Judea, na nagpuon sa Galilea pagkatapos na maghulit si Juan mapadapit sa bawtismo: 38 idtong manungod ki Jesus na taga Nazaret, kun paano siya linahidan nin Diyos nin banal na espiritu saka tinawan nin kapangyarihan, asin naglibot siya sa bilog na lugar na naggigibo nin marahay asin nagpapaumay sa gabos na pinapasakitan kan Diyablo, huli ta an Diyos nasa kaibanan niya. 39 Asin mga saksi kami kan gabos na bagay na ginibo niya sa mga lugar na iniistaran kan mga Judio saka sa Jerusalem; alagad ginadan ninda siya paagi sa pagbitay sa saiya sa harigi.* 40 Ibinangon siya nin Diyos sa ikatulong aldaw asin itinugot na mahiling siya, 41 bako kan gabos na tawo, kundi kan mga patiinot nang pinili nin Diyos na magin mga saksi, sa samuya, na nagkakan asin nag-inom na kaibanan niya pagkatapos siyang ibangon hali sa mga gadan. 42 Siring man, pinagbutan niya kami na maghulit sa mga tawo asin lubos na magpatotoo na iyo ini an saro na itinalaga nin Diyos na maghukom sa mga buhay asin mga gadan. 43 An gabos na propeta nagpapatotoo manungod sa saiya, na an lambang saro na magtubod sa saiya mag-aako nin kapatawadan nin mga kasalan paagi sa saiyang ngaran.” 44 Miyentras na nagtataram pa si Pedro manungod sa mga bagay na ini, an banal na espiritu buminaba sa gabos na nagdadangog. 45 Asin an mga nag-iba ki Pedro na mga disipulo, na kabilang sa mga tinuri, napangalas huli ta an daing bayad na regalo nin Diyos—an banal na espiritu—ibinububo man sa mga tawo kan mga nasyon.* 46 Huli ta nadadangog ninda an mga ini na nagtataram sa lain-lain na lengguwahe asin nagpapamuraway sa Diyos. Dangan nagsabi si Pedro: 47 “Igwa daw nin siisay man na makakapagbawal sa mga ini na mabawtismuhan sa tubig, ngunyan na nag-ako man sinda nin banal na espiritu kapareho ta?” 48 Sa siring nagtao siya nin instruksiyon sa sainda na bawtismuhan an mga ini sa ngaran ni Jesu-Cristo. Dangan nakiulay an mga ini sa saiya na magpirmi siya duman nin nagkapirang aldaw.\n^ O “sarong senturyon.” Kumander ini nin 100 na suldados.\n^ Sarong yunit nin hukbong Romano na may 600 na suldados.


An Diyos Dai Nagpapalain | Rumani sa Diyos\nBASAHON SA Afrikaans Albanian Aleman Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Español Estonian Ewe Finnish Ga Georgian Griego Guarani Haitian Creole Hapon Hebreo Hiligaynon Hungarian Igbo Iloko Indonesian Italiano Kazakh Kikuyu Kinyarwanda Kirghiz Koreano Kwangali Lingala Lithuanian Luo Malagasy Myanmar Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Ruso Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tiv Tsonga Turkish Twi Ukrainian Urdu Vietnamese Wayuunaiki Xhosa Yoruba Zulu\nNagin biktima ka na daw nin diskriminasyon? Naeksperyensiyahan mo na daw na dai matawan kan hinahagad mo, isayuma saimo an sarong serbisyo, o menuson pa ngani huli sa kulor kan kublit mo, sa pinaghalian mo, o sa estado mo sa sosyedad? Kun iyo, dai ka nagsosolo. Pero, ini an maugmang bareta: Dawa ordinaryo na sa kinaban an siring na mapang-insultong mga gibo, mayo kaiyan sa langit. ‘An Diyos dai nagpapalain nin mga tawo,’ an marigon na sinabi kan Kristiyanong apostol na si Pedro.—Basahon an Guibo 10:34, 35.\nSinabi ni Pedro an mga tataramon na iyan sa sarong pambihirang kamugtakan—sa harong kan Gentil na si Cornelio. Si Pedro na ipinangaking Judio, nabuhay sa panahon na an mga Gentil minamansay kan mga Judio na maati kaya dai nanggad puwedeng makiiba-iba sa sainda. Kaya, taano ta yaon si Pedro sa harong ni Cornelio? Huling an Diyos na Jehova an nagplano kan pagtagbuan ninda. Nagkaigwa si Pedro nin sarong bisyon hali sa Diyos na diyan sinabihan siya: ‘An lininig nin Diyos dai mo pag-apudon na maramog.’ Dai aram ni Pedro na sarong aldaw bago kaidto, nagkaigwa man si Cornelio nin bisyon, na diyan sinabihan siya nin sarong anghel na ipaapod si Pedro. (Guibo 10:1-15) Kan marisa ni Pedro na si Jehova an nagmaniobra sa bagay na iyan, dai napugulan ni Pedro na magtaram.\n“Sa katotoohan,” an sabi ni Pedro, ‘ako nakakaisi na an Diyos dai nagpapalain nin mga tawo.’ (Guibo 10:34) An terminong Griego na trinadusir na ‘nagpapalain,’ o may ipinapaurog, literal na nangangahulugan na “naghihiling sa lalawgon.” (The Kingdom Interlinear Translation of the Greek Scriptures) Mapadapit sa terminong ini, sarong iskolar an nagpaliwanag: “Nanunungod iyan sa sarong hukom na naghihiling sa lalawgon nin sarong tawo dangan naghuhukom bakong uyon sa merito kan kaso, kundi uyon sa kun gusto niya o dai niya gusto an tawong hinuhukuman.” Dai ipinapaurog nin Diyos an lalawgon nin saro sa lalawgon nin iba huli sa lahi, nasyonalidad, kamugtakan sa sosyedad, o ano man na pangluwas na mga dahilan.\nImbes, hinihiling ni Jehova kun ano an nasa puso ta. (1 Samuel 16:7; Talinhaga 21:2) Sunod, sinabi ni Pedro: ‘Sa arin man na nasyon, an natatakot saiya asin naggigibo nin katanusan iyo an inaako niya.’ (Guibo 10:35) An buot sabihon kan matakot sa Diyos iyo na igalang siya, tawan siya nin onra, asin magtiwala sa saiya, na linilikayan an ano man na ikinakaanggot niya. Kabali sa paggibo nin katanusan an gikan sa buot na paggibo nin tama sa paghiling nin Diyos. Nauugma si Jehova sa tawong an puso pano nin hararom na paggalang sa saiya, na iyo an nagpapahiro sa saro na gibuhon an tama.—Deuteronomio 10:12, 13.\nKun minadungaw si Jehova hali sa langit, an nahihiling niya saro sanang lahi—an lahi nin tawo\nKun nakaeksperyensiya ka na nin diskriminasyon o pagpalain-lain, mapaparigon ka sa sinabi ni Pedro dapit sa Diyos. Dinadagka ni Jehova an mga tawo sa gabos na nasyon pasiring sa tunay na pagsamba. (Juan 6:44; Guibo 17:26, 27) Dinadangog asin sinisimbag niya an mga pamibi kan saiyang mga parasamba ano man an saindang lahi, nasyonalidad, o kamugtakan sa sosyedad. (1 Hade 8:41-43) Makakapagtiwala kita na kun minadungaw si Jehova hali sa langit, an nahihiling niya saro sanang lahi—an lahi nin tawo. Napapahiro ka daw na makanuod nin urog pa dapit sa Diyos na ini na mayong ipinapaurog?\nJuan 17-21–Guibo 1-10\nI-share I-share Si Jehova ‘Dai Nagpapalain’\nBINAGO KAN BIBLIYA AN SAINDANG BUHAY “Pangarap Kong Magin Padi”\nText Mga opsiyon sa pag-download AN TORRENGBANTAYAN Maringis Daw an Diyos?\nI-share I-share AN TORRENGBANTAYAN Maringis Daw an Diyos?\nMaringis Daw an Diyos?\nAN TORRENGBANTAYAN Maringis Daw an Diyos?\nLubos na ‘Pinapano nin Diyos an Satong Puso’


Nat’l roads raradason bike lane kan DPWH\nAn gabos na bagong pigcoconstruhir na mga patinampo asin tulay kan Department of Public Works and Highways (DPWH) magkakaigwa nang bicycle facilities an gilid kan national roads asin dapat pararejo an desinyo nganing maseguro an seguridad sa tinampo kan mga nagbibikselta.\nIgwa nang direktiva si DPWH regional director Virgilio Eduarte sa mga district engineers sa Kabikolan kasunod kan pinaluwas na Department Order No. 88 kan Septiembre 29, 2020 ni Sekretaryo Mark Villar na nagtataong guidelines kan desinyo kan bicycle facilities.\nSinabi kan direktor an gabos na proyecto kan obras publika na envuelto an bagong kontruksyon nin mga tinampo asin tulay siring kan mga road widening project, pigmamando sa memorandum order na bugtakan nin desinyo para sa bicycle facility na dapat basehan sa gigibohon na pag-aadal kan departamento.\nAlagad puedeng magkaigwa nin exemptions na depende sa gigibohon na evulasyon kan Bureau of Design na kaipuhan maagi sa approval kan Undersecretary for Technical Services.\nSa Ciudad nin Naga, igwa nang ordinansa na inaprobaran kan May 16, 2017 na nag-dedesignar sa nagkaperang mga kalye sa pagbugtak nin bicycle lane na may lakbang nin 1.5 metros.\nAlagad limitado an binugtak na mga bicycle lane sa centro kan ciudad mantang kadakli mga hayapit an city roads.\nSa ngonian nagkaperang mga road widening project sa Ciudad nin Naga na pig-iimplementar kan DPWH asin makakabali na ini sa bagong desinyo kan proyecto.\nIgwa nang pigbilog na bicyclist organization si Alcalde Nelson Legacion mantang nagdadakul na an mga parabisikleta sa ciudad antes pa kan Covid-19 pandemic na dakulang bagay sa transportasyon asin makakabawas pa sa hibog kan trafico. (dpa)


Si Abraham asin Sara\nDakol an naghohona na an Mga Saksi ni Jehova ngaran nin bagong relihion. Minsan siring, labing 2,700 na taon na an nakaagi, inapod an mga lingkod kan solamenteng tunay na Dios na ‘mga saksi’ nia. (Isaias 43:10-12) Bago 1931, midbid kami bilang Mga Estudyante sa Biblia. Taano ta pinili ming gamiton an ngaran na Mga Saksi ni Jehova?\nIpinapamidbid kaiyan an samong Dios. Segun sa suanoy na mga manuskrito, an ngaran nin Dios na Jehova rinibong beses na naglataw sa Biblia. Sa dakol na traduksion kan Biblia, iyan sinalidahan nin mga titulo, arog baga nin Kagurangnan o Dios. Pero, ihinayag ki Moises kan tunay na Dios an sadiri Nia paagi sa personal na ngaran na Jehova, na nagsasabi: ‘Iyo ini an sakuyang ngaran sagkod pa man.’ (Exodo 3:15) Paagi kaini, ipinahiling nia na laen sia sa gabos na falsong dios. Ipinag-oorgolyo ming darahon an banal na ngaran nin Dios.\nIpinapaliwanag kaiyan an samong misyon. Sunod-sunod na henerasyon kaidtong suanoy na panahon, magpoon sa matanos na si Abel, an nagpatotoo dapit sa pagtubod ninda ki Jehova. Sa laog nin dakol na siglo, si Noe, Abraham, Sara, Moises, David, asin iba pa napabilang sa ‘dakulang panganoron na ini nin mga saksi.’ (Hebreo 11:4–12:1) Kun paanong an sarong indibiduwal puedeng magtestigo sa husgado para sa sarong tawo na mayong sala, determinado kaming ipahayag an katotoohan dapit sa samong Dios.\nInaarog mi si Jesus. Sa Biblia, sia inaapod na “an maimbod asin totoong saksi.” (Kapahayagan 3:14) Sinabi mismo ni Jesus na ‘ipinamidbid nia an ngaran nin Dios’ asin padagos na ‘nagpatotoo sa katotoohan’ dapit sa Dios. (Juan 17:26; 18:37) Kun siring, an tunay na mga parasunod ni Cristo dapat na magdara kan ngaran ni Jehova asin ipahayag iyan. Ini an hinihingoang gibohon kan Mga Saksi ni Jehova.\nTaano ta piniling gamiton kan Mga Estudyante sa Biblia an ngaran na Mga Saksi ni Jehova?\nGurano na kahaloy na igwa nin mga saksi si Jehova digdi sa daga?\nSiisay an pinakanangongorog na Saksi ni Jehova?\nKun nakakaolay mo sa mga pagtiripon an mga miembro kan kongregasyon mi, pagmaigotan na mas mamidbid sinda. Hapoton sinda: “Taano ta nagin Saksi ka ni Jehova?”\nAn Ngaran nin Dios—An Paggamit Asin Kahulogan Kaiyan\nHinali an personal na ngaran nin Diyos sa dakul na traduksiyon kan Bibliya. Taano? Mahalaga daw na gamiton an ngaran nin Diyos?\nI-share I-share Taano ta Inaapod Kami na Mga Saksi ni Jehova?


SA LAOG NIN DUWANG ORAS: LTO nakakadakop 200 na nagsisinutil sa ley trafico\nSa laog sana nin duwang oras an law enforcers kan Land Transportation Office (LTO) nakakadakop nin dos cientos katorceng (214) mga chofer nin vehiculos sa Ciudad nin Naga sana na nagsisinutil sa ley trafico na kadakle digdi mga motorsiklo asin pribadong sasakyan.\nDigdi naprobaran kan ahencia na dakul an mga dai disiplinadong chofer, maging kagsadiri na bako lang sa codego nasyonal an dai pigsusunod envez maging ordinansa kan lokal na gobierno.\nKun naglawig si oras sa operasyon an law enforcers posibleng magsobra pa sa quinientos an pwedeng magkadarakop. Afuera pa kaini, kun mas magiging estricto an deputized na mga traffic officer kan PNP dakul pa an magkakadarakop.\nSinabi ni Mar Jose Magistrado, Chief Operations Officer kan LTO Bikol kan nakaaging Agosto 22, 23 nagkaigwa sindang training seminar sa quinceng mga lady law enforcers kan ahencia na ginibo sa Ciudad nin Naga gikan sa manlaen-laen na distrito office, matapos kan duwang aldaw na seminar pigbanga sa apat na grupo si veinte neive (29) enforcers nganing iimplementar an leyes sa trafico lokal man o nasyonal na nagresulta sa 214 mga traffic violators an saindang nagkadarakop.\nKabale sa mga nagkadarakop si dai rehistradong sasakyan na igwang multa diez mil pesos asin dos mil pesos o doce mil pesos gabos na pinatong na si mga multa, mayong standard helmet, pagpasuno sa motorsiklo nin sobra sa duwa asin iba pang mga pagbalga base sa Joint Administrative Order kan LTO asin Land Transportation Franchising and Regulatory Board (LTFRB).\nEstricto nang pig-iimplementar an Acta Republica 10066 na prohibido an menor de edad na pasunoon sa likod kan chofer kan motorsiklo asin limitado sana sa duwang\nlunad kabale an nakasangkay sa likod asin dai pa pinatawad si mayong side mirror na may multang on mil pesos, sabi pa kan LTO Bikol.\nSa nakatalaan na pag-implementar kan pag-isyu nin five year validity sa licensiya sa pagmanijo kan nagtalikod na bulan an mga empleados kan mga district office na iyo an nagkakapot sa pag-isyu nin bagong licensiya pina-atendir muna sa seminar sa Manila nganing mas maparikas an pag-proceso sa mga aplikante.\nPabor ini sa mga chofer orog na sa nagmamanijo nin pampasajerong sasakyan, sabi pa. (DPA)